Harap jodoh dipercepatkan – Azira Shafinaz
29 Julai 2020, 2:34 pm
KUALA LUMPUR – Penyanyi Azira Shafinaz berharap agar impiannya untuk mendirikan rumah tangga terjadi dalam masa terdekat memandangkan hubungannya bersama kekasih sudah berlanjutan selama lapan tahun.
Azira bagaimanapun mengakui belum ada tarikh luput untuk membawa hubungannya dengan Yasser Khan, seorang ahli perniagaan ke jenjang pelamin.
“Saya pun tidak tahu mahu cakap macam mana. Dahulu, saya selalu cakap akan jawab kahwin tahun depan sekiranya orang tanya. Tetapi tiada apa yang berlaku.
“Namun saya berharap agar perancangan itu terjadi dalam masa terdekat. Calonnya sudah ada iaitu orang yang sama selama lapan tahun. Mungkin betul. saya akan kahwin tahun depan. Insya-Allah. Doakan saya,” katanya ketika ditemui pada majlis pelancaran stesen televisyen swasta terbaharu, Awesome TV semalam.
Sudah lapan tahun menjalin cinta dengan Yassir, Azira berharap jodoh mereka dipercepatkan. Foto oleh FARIZ RUSADIO

Jelas anggota kumpulan De Fam itu, dia sebenarnya tidak pernah mendesak atau mempertikai mengapa kekasihnya belum memulakan langkah untuk mendirikan rumah tangga.
Sebaliknya Azira, 28, sentiasa percaya bahawa jodoh ialah aturan yang sudah ditetapkan Tuhan.

“Kalau betul ada, nanti sampailah jodoh saya. Saya pernah menanyakan kekasih soal ini (kahwin) tetapi tidaklah dalam keadaan mendesak.
“Keluarga pun ada yang bertanya tetapi sekadar soalan normal. Cuma bagi pihak kami, belum ada apa-apa yang terjadi termasuklah merisik.
“Sebab kami sama-sama menghormati karier masing-masing. Dia pun faham masih banyak lagi perkara yang saya mahu capai. Tunggu sahajalah waktunya nanti. Kalau sampai masa, saya akan beritahu,” jelasnya.
-K!ONLINE


Tiga lelaki Nepal ditahan bunuh rakan
Oleh KOSMO!

29 Julai 2020, 2:40 pm
Oleh KHAIRUL MOHD ALI
KULAI – Polis memberkas tiga lelaki Nepal yang dipercayai terlibat dalam satu kejadian bunuh di kaki lima sebuah premis perniagaan sekitar Indahpura, di sini awal pagi semalam.
Ketua Polis Daerah Kulai, Superintendan Tok Beng Yeow berkata, mangsa yang juga merupakan warganegara Nepal itu ditemui mati pada pukul 4.20 pagi.
Katanya, ketika ditemui, terdapat kesan lebam di kepala mangsa termasuk di mata kanan, selain kesan darah yang keluar dari mulut mangsa.
“Hasil laporan perubatan, mangsa dipercayai maut akibat kecederaan di bahagian abdomen berpunca daripada objek tumpul.
“Siasatan awal polis tidak menolak kemungkinan kejadian pembunuhan itu berpunca daripada pergaduhan,” katanya dalam satu kenyataan, di sini hari ini.

Tambah Beng Yeow, susulan kejadian itu, polis menjalankan serbuan dan menahan tiga suspek berusia antara 23 hingga 37 tahun itu di dua lokasi berasingan.
“Tangkapan dibuat di Jalan Seroja 4, Kawasan Perindustrian Indahpura dan di Jalan Teratai 36/43, Indahpura antara pukul 11.30 pagi hingga 12.30 tengah hari, hari sama.
“Kesemua suspek kini ditahan reman manakala kes disiasat mengikut Seksyen 302 Kanun Keseksaan,” tambahnya. -K! ONLINE


Ramai batal tempah lembu
Oleh KOSMO!

29 Julai 2020, 2:48 pm
Oleh ABDUL RASHID ABDUL RAHMAN
BENTONG – Saban tahun setiap kali Hari Raya Aidiladha penternak lembu pastinya tersenyum lebar apabila lembu ternakan mereka laris yang membuahkan hasil jualan yang lumayan.
Namun sambutan Hari Raya Aidiladha dalam situasi pandemik Covid-19 tahun ini memberikan suasana berbeza kepada penternak lembu apabila jualan lembu korban turun mendadak berbanding tahun-tahun sebelum ini.
Jika sebelum ini Zainul Zaman Mahalim,57, dari Kampung Lebu di sini berjaya menjual sehingga 70 ekor lembu korban tetapi dalam sambutan Aidiladha kali ini hanya 15 ekor lembu sahaja yang dapat dijualnya.
Dia yang mempunyai kira-kira 300 ekor lembu pelbagai baka berkata, wabak Covid-19 yang memaksa pelbagai prosedur ditetapkan dalam ibadah korban menyebabkan ramai individu menangguhkan ibadah korban.
“Sejak menternak lembu 25 tahun lalu, tahun 2020 inilah menyaksikan jualan lembu semasa hari raya Aidoladha begitu sedikit sehingga memberi kesan kepada saya dan juga penternak lembu lain.

“Pelbagai prosedur operasi standard (SOP) yang terpaksa dilaksanakan dalam mengekang wabak Covid-19 menyebabkan ramai menangguhkan korban malah terdapat pembeli yang telah membuat tempahan membatalkannya pada saat akhir kerana bimbang tidak dapat mengikut SOP ditetapkan,”katanya ketika ditemui di kandang lembunya di Kampung Lebu di sini, hari ini.
Tambahnya, dia menerima dengan baik pembeli yang membatalkan tempahan kerana memahami situasi mereka serta menyokong usaha kerajaan menetapkan pelbagai SOP bagi mengekang penularan wabak Covid-19.
Dalam pada itu, beliau berkata, wabak berkenaan yang melanda negara turut memberi kesan kepada pendapatannya apabila orang ramai terpaksa berjimat cermat dalam perbelanjaan akibat kehilangan pekerjaan dan sebagainya.
Katanya, bagi penternak lembu walaupun jualan berkurangan tetapi perbelanjaan bagi memberi makan dan menguruskan lembu semakin meningkat dari semasa ke semasa.
“Saya berharap dan berdoa agar wabak Covid-19 di negara kita cepat berakhir dan pada tahun hadapan korban pada Hari Raya Aidiladha dapat dilaksanakan seperti biasa,”katanya.
Sementara itu, Azrul Rizuan, 34, berkata, dia dan keluarga yang merancang mengadakan ibadah korban di kampungnya di Chemomoi di sini membatalkannya kerana tidak mendapat kebenaran mengadakan korban di rumah.
Katanya, dia juga bimbang jika ibadah korban diadakan di rumah akan menyebabkan penularan wabak COVID-19 yang memberi kesan kepada keluarga dan penduduk kampung. -K! ONLINE


Tular wanita ingkar arahan kuarantin
Oleh MOHD SYALMIZI HAMID

29 Julai 2020, 3:08 pm
SEBERANG PERAI – Tular di media sosial hari ini gambar seorang wanita yang didakwa memakai gelang berwarna merah jambu sedang beratur di hadapan sebuah bank di Raja Uda, Butterworth di sini.
Gambar yang dimuat naik di laman sosial Facebook itu memaparkan wanita yang memakai baju belang dan skirt pendek tersebut sedang menunggu giliran untuk masuk ke dalam bank.
Seorang pengguna Facebook yang namanya dikaburkan mendakwa, dia melihat wanita itu kira-kira pukul 11 pagi sedang beratur pada kedudukan selang seorang daripadanya.
“Bila dibenarkan masuk, dia tak jadi masuk dan tiba-tiba pergi dan hilang. Memang tak sempat beritahu pengawal keselamatan.
“Tetapi apabila kira-kira 10 minit saya di dalam bank, ada orang beritahu pengawal keselamatan ternampak wanita memakai gelang merah jambu. Tak tahu sama ada dia datang semula,” katanya dalam posting di Facebook.
Bagaimanapun setakat ini pihak berkuasa belum dapat memastikan sama ada wanita itu memakai gelang kuarantin Covid-19, gelang fesyen atau jam tangan berwarna merah jambu berikutan gambarnya yang kabur.

Gelang merah jambu bertag perlu dipakai sebagai penanda kepada seseorang yang menjalani arahan kuarantin selama 14 hari oleh Kementerian Kesihatan. – K! ONLINE


Bicara Rasa diberi nafas baharu
Oleh ARINA CHE AZLAN

29 Julai 2020, 1:39 pm
KUALA LUMPUR- Single duet dua penyanyi muda, Sarah Suhairi dan Arif Bahran yang bertajuk Bicara Rasa telah diberi nafas baharu sempena menyambut kedatangan Hari Raya Aidiladha pada 31 Julai ini.
Single yang diberi nama Satu Di Hati ini diolah semula oleh Al-Farouq dan Indah bagi menyerlahkan melodi lagu ketuhanan.
Bait-bait lirik Satu Di Hati berkisarkan tentang harapan seseorang untuk dijemput dan diterima menjadi tetamu Allah untuk ke Tanah Suci Mekah.
Penyampaian mesej sebegini daripada dua anak muda menjadikan ia lebih senang diterima oleh pendengar daripada generasi baharu masa kini.
Menariknya, jalan cerita di dalam muzik video Satu Di Hati merupakan kesinambungan
kepada jalan cerita di dalam muzik video lagu asal iaitu Bicara Rasa yang menceritakan tentang percintaan dua hati yang terpisah oleh jarak.
Dalam pada itu, Sarah meluahkan rasa teruja menanti sambutan peminat terhadap Satu Di Hati kerana ini merupakan kali pertama dia membawakan genre lagu islamik.

“Saya berharap peminat yang menyukai lagu Bicara Rasa akan turut menyokong Satu Di Hati kerana lenggok muziknya sama cuma liriknya yang lebih menyentuh hati.
“Jika muzik video Bicara Rasa di YouTube mencecah 6.5 juta, saya teringin melihat Satu Di Hati menandingi jumlah tersebut,”katanya lagi.
Muzik video rasmi Satu Di Hati boleh mula ditonton di laman YouTube Rusa Music bermula pukul 5 petang hari ini. – K! ONLINE


ATM tahan 42 PATI Indonesia
29 Julai 2020, 1:06 pm
KUALA LUMPUR- Angkatan Tentera Malaysia (ATM) berjaya menahan 42 Pendatang Asing Tanpa Izin (PATI) warga Indonesia semasa Ops Benteng di Bandar Penawar, Johor pagi tadi.
Pasukan 1 Rejimen Renjer Diraja (RRD)  daripada Markas Divisyen Ketiga Infantri Malaysia  mula digerakkan pada pukul 5.30 pagi dan berjaya mengesan sebuah bot yang mendarat  di sekitar perairan Punggai dan dipercayai sedang menurunkan PATI untuk masuk ke negara ini.
Markas Divisyen Ketiga dalam satu kenyataan berkata, tangkapan tersebut adalah hasil daripada maklumat perisikan Polis Diraja Malaysia (PDRM) Kota Tinggi, Johor.
“Ketua Kompeni, Mejar Mohd Hafizullah Mohd Rashidi  bertindak menghantar Tim Quick Reaction Force (QRF) ke Kampung Gambut, Punggai dan telah berjaya menangkap kesemua PATI iaitu seramai 30 PATI yang dipercayai baru masuk ke Malaysia dan empat PATI yang dipercayai ingin keluar dari Malaysia.
“Bagi tangkapan kedua, setelah pencarian dan penggeledahan dilaksanakan di sekitar Punggai telah menemui dan menangkap 8 orang PATI yang ingin keluar dari negara ini sekitar pukul 8.20 pagi,” katanya dalam satu kenyataan tengah hari tadi.
Kesemua PATI berusia antara 23 hingga 40 tahun melibatkan 32 lelaki dan 9 wanita dan seorang kanak-kanak perempuan berusia empat tahun dan akan diserahkan ke Balai Polis Bayu Damai untuk tindakan lanjut sebelum menjalani ujian COVID-19.

Nilai rampasan dianggarkan bernilai RM 36,000 melibatkan 33 buah telefon pintar dan wang tunai 11 Juta Rupiah (RM3,202). -K! ONLINE


Buruh pindah lembu tanpa kebenaran didenda RM2,500
Oleh MOHD AZLI ADLAN

29 Julai 2020, 3:01 pm
KUALA TERENGGANU – Gara-gara memindahkan haiwan ternakan lembu tanpa kebenaran Jabatan Perkhidmatan Veterinar (JPV), seorang buruh didenda RM2,500 oleh Mahkamah Majistret di sini hari ini.
Majistret Noradila Ab. Latif memerintahkan demikian terhadap Roslan Said, 32, selepas lelaki yang berasal dari Kampung Darat Batu Rakit, Kuala Nerus itu membuat pengakuan bersalah.
Berdasarkan pertuduhan, dia didakwa memindahkan empat lembu dari kandang di Kampung Mengabang Panjang ke arah Kampung Pecah Rotan, Kuala Nerus.
Perbuatan yang didakwa dilakukan tertuduh dengan menggunakan sebuah lori jenis Isuzu berlaku pada pukul 10.25 pagi, 8 Mac lalu.
Roslan didakwa mengikut Para (i) (b) Perintah di bawah Subseksyen 36(1) Akta Binatang 1953 (Warta Kerajaan Negeri Terengganu).
Ia boleh dihukum mengikut Subseksyen 36 (7) Akta Binatang 1953 (Pindaan 2013) yang memperuntukkan denda maksimum RM15,000 jika sabit kesalahan. – K! ONLINE


1.54 juta warga asing pegang kad PLKS
Oleh MOHD RIDZAUDDIN ROSLAN

29 Julai 2020, 1:18 pm
KUALA LUMPUR- Kira-kira 1.54 juta warga asing yang berada di negara ini dilaporkan memegang Pas Lawatan Kerja Sementara (PLKS) bagi membolehkan mereka bekerja secara sah.
Timbalan Menteri II Dalam Negeri, Datuk Seri Dr. Ismail Mohamed Said berkata, daripada jumlah berkenaan, sebanyak 2,766 warga asing ditahan ekoran permit tamat tempoh.
“Pun begitu, kementerian memberikan peluang disebabkan Perintah Kawalan Pergerakan (PKP) dan keperluan majikan dengan menawarkan pas khas selama 30 hari kepada mereka.
“Pas khas itu membolehkan pekerja asing melanjutkan tempoh PLKS secara sah namun tertakluk kepada saringan kesihatan Agensi Pemantauan Pemeriksaan Perubatan Pekerja Asing (Fomema) dan prosedur Jabatan Imigresen Malaysia,” katanya di Dewan Rakyat di sini tadi.
Beliau berkata demikian bagi menjawab soalan Datuk Abdullah Sani Abdul Hamid (PH-Kapar) mahu mengetahui jumlah pekerja asing yang sah namun masih bekerja walaupun permit tamat. – K! ONLINE


Polis Perak cari 3 individu PUS ingkar arahan
Oleh MUHAMAD TARMIZE MOHD NOR

29 Julai 2020, 2:43 pm
IPOH – Polis Perak kini mengesan tiga individu pesakit di bawah pengawasan (PUS) di negeri ini yang ingkar arahan apabila tidak hadir untuk membuat ujian wabak Koronavirus (Covid-19) kedua pada hari ke-13 berdasarkan Perintah Pengawasan dan Pemerhatian di Rumah (HSO).
Ketua Polis Perak, Datuk Razarudin Husain berkata, ketiga-tiga mereka yang pulang dari luar negara itu didapati ingkar arahan selain memberikan maklumat diri seperti nama, nombor telefon dan alamat yang salah kepada Jabatan Kesihatan Negeri Perak.
“Pada awalnya kita menerima laporan daripada Jabatan Kesihatan yang memberitahu lima individu tidak hadir untuk ujian kedua Covid-19 pada hari ke-13 HSO dan kita berjaya mengesan dua daripada mereka.
“Polis Perak kini sedang mengesan tiga individu berkenaan agar wabak Covid-19 ini tidak menjangkiti orang lain dan rantaiannya dapat diputuskan,” katanya pada sidang akhbar di Ibu Pejabat Polis Kontinjen (IPK) Perak di sini hari ini.
Tambah Razarudin, Polis Perak kini sedang memantau kira-kira 455 PUS setiap hari melalui Isolation Care Center (Isocare) melalui pemeriksaan di rumah, panggilan video, panggilan telefon dan sistem pesanan ringkas (SMS).
Katanya, menurut rekod, sejumlah 2,140 PUS yang pulang dari luar negara telah menjalani arahan HSO di Perak sejak Perintah Kawalan Pergerakan bermula.

Sementara itu, Razarudin memberitahu Polis Perak kini telah bersedia untuk menghadapi Pilihan Raya Kecil (PRK) Dewan Undangan Negeri (DUN) Slim Ogos nanti.
“Kita telah melakukan persediaan rapi termasuk latihan, latihan dalam perkhidmatan (LDP) dan kursus bagi menghadapi PRK dan Pilihan Raya Umum (PRU).
“Keanggotaan Polis Perak untuk menghadapi PRK ini mencukupi manakala dari segi logistik juga kita telah bersedia,” katanya.
Katanya, polis akan memastikan proses PRK termasuk semasa hari penamaan calon, kempen dan hari pengundian berjalan lancar dengan mengikut prosedur operasi standard (SOP) Perintah Kawalan Pergerakan Pemulihan (PKPP) yang ditetapkan kerajaan.
Kerusi DUN Slim kosong selepas penyandangnya, Datuk Mohd Khusairi Abdul Talib daripada BN meninggal dunia akibat serangan jantung pada 15 Julai lalu.
Pada Pilihan Raya Umum ke-14 (PRU-14) pada 2018, Mohd Khusairi mengekalkan kerusi DUN Slim dengan majoriti 2,183 undi, menewaskan Bersatu yang bertanding atas tiket PKR diwakili Mohd Amran Ibrahim dan calon Pas, Muhammad Zulfadli Zainal. -K! ONLINE


[VIDEO] Najib selesai bayar ikat jamin RM1 juta
Oleh NUZULSHAM SHAMSUDDIN

29 Julai 2020, 2:19 pm
KUALA LUMPUR – Bekas Perdana Menteri Datuk Seri Najib Tun Razak hadir di Mahkamah Kuala Lumpur di sini bagi membayar jumlah ikat jamin sebanyak RM1 juta.
Beliau yang memakai baju berwarna biru tiba di mahkamah kira-kira pukul 1 petang bersama anaknya Norashman yang difahamkan merupakan penjamin.
Selain Norashman terdapat seorang lagi penjamin yang hadir namun setakat ini belum dapat dipastikan individu tersebut.
Ahli Parlimen Pekan itu kemudian keluar dari kaunter Pendaftaran Jenayah Mahkamah Tinggi pukul 1.30 petang selepas selesai membayar ikat jamin tersebut.
Semasa fotonya dirakam, Najib sempat berseloroh dengan berkata ‘semalam dah banyak gambar dah’ yang kemudian beredar dari pekarangan mahkamah dengan menaiki kereta Proton Perdana.
Najib,67, membayar ikat jamin RM1 juta itu selepas mahkamah membenarkan permohonan pihak pembelaan untuk menangguhkan kesemua hukuman sementara menunggu rayuan di Mahkamah Rayuan.

Selain itu, Najib juga perlu melaporkan diri di balai polis berdekatan dua kali sebulan iaitu pada 1 dan 15 Ogos ini.
Semalam Mahkamah Tinggi di sini menjatuhkan hukuman penjara 12 tahun dan denda RM210 juta selepas didapati bersalah  tujuh pertuduhan salah guna, pecah amanah dan pengubahan wang haram membabitkan dana SRC berjumlah RM42 juta.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kesemua pertuduhan itu. – K! ONLINE


Lemang daun lerek pelengkap juadah Aidiladha
Oleh MUHAMAD TARMIZE MOHD NOR

30 Julai 2020, 6:58 pm
IPOH – Tidak lengkap rasanya bagi orang Perak jika juadah di pagi Hari Raya Aidiladha tanpa hidangan lemang dan rendang.
Namun berbeza dengan sambutan Hari Raya Korban tahun ini bagi keluarga Mohammad Faiz Izzuddin Zulkarnain, 25, yang membakar sendiri lemang yang lain dengan kebiasaan iaitu lemang daun lerek.
Menceritakan pengalaman membakar lemang daun lerek yang dibuatnya sejak setahun lalu ini, Faiz Izzuddin mendapat resepi lemang ini daripada bapanya, Zulkarnain Saidin, 53, yang belajar resepi tersebut dari Negeri Sembilan.
“Rasanya sedikit berbeza dengan lemang biasa yang menggunakan daun pisang kerana daun lerek ini mempunyai aromanya tersendiri.
“Resepi dan cara bakarnya juga ada sedikit perbezaan dengan kaedah membakar lemang biasa,” katanya ketika ditemui di rumahnya di Taman Chepor Indah, Chemor di sini hari ini.
Tambah Faiz Zulkarnain, pada peringkat awal, keluarganya hanya membakar lemang daun lerek ini untuk hidangan keluarga di pagi hari raya sahaja namun ia mula mendapat permintaan daripada kawan-kawan dan penduduk sekitar.

“Dulu kami bakar lemang untuk juadah pagi raya sahaja namun apabila respon daripada kawan-kawan dan jiran yang sangat baik, kami mula membuka tempahan untuk penduduk sekitar Ipoh.
“Pada musim perayaan ini, kadang-kadang kami juga tidak menang tangan untuk membakar lemang daun lerek ini sehingga boleh mencapai 200 batang sehari,” katanya. – K! ONLINE


RM50 dikreditkan dalam e-wallet mulai esok
Oleh ZULKIFLI MANZOR

30 Julai 2020, 6:50 pm
KUALA LUMPUR – Kerajaan akan mengkreditkan RM50 ke dalam akaun e-wallet penguna menerusi program RM750 juta kredit ePENJANA bermula esok.
Menteri Kewangan, Tengku Datuk Seri Zafrul Tengku Abdul Aziz berkata, program itu bertujuan membantu merancakkan perbelanjaan pengguna di Malaysia.
“Inisiatif ini terbuka kepada rakyat Malaysia berumur 18 tahun keatas serta berpendapatan kurang RM100,000 setahun.
“Pemohon yang layak boleh menebus RM50 ini daripada salah satu penyedia perkhidmatan e-dompet terpilih (Boost, GrabPay atau Touch `n Go e-wallet),” katanya dalam satu kenyataan media hari ini.
Menteri Kewangan berkata, mereka yang layak akan turut menerima padanan insentif tambahan bernilai RM50 dalam bentuk rebat tunai, baucar atau mata ganjaran.
Menurut beliau, tempoh memohon RM50 kredit ePENJANA adalah dari 31 Julai hingga 24 September 2020, manakala tarikh akhir penggunaan ePENJANA pada 30 September 2020.

Tambah beliau, pemohon turut disaran memuat turun dan mengemas kini data dalam aplikasi MySejahtera bagi mendapatkan kredit tersebut.
Kata beliau, peniaga dan peruncit pula perlu menghubungi penyedia perkhidmatan e-Dompet terlibat dan mendapatkan kod QR MySejahtera bagi memastikan kelancaran urus niaga ePPENJANA di premis mereka. – K! ONLINE


KPM tangguh kemasukan pelajar matrikulasi dari Kuching
Oleh NOR IDAYU BOSRO

30 Julai 2020, 10:57 pm
PUTRAJAYA – Kemasukan 289 orang pelajar dari daerah Kuching ke kolej-kolej matrikulasi di seluruh negara ditangguhkan sehingga ke satu tarikh yang akan dimaklumkan kelak.
Kementerian Pendidikan (KPM) dalam satu kenyataan berkata, pada masa sama, kemasukan 154 pelajar ke Kolej Matrikulasi Sarawak yang terletak di Kuching juga ditangguhkan sehingga ke satu tarikh yang akan dimaklumkan kelak.
Ini berikutan pengumuman kerajaan berhubung langkah mengehadkan pergerakan perjalanan antara zon dari 1 Ogos sehingga 14 Ogos depan.
“Pihak kolej matrikulasi akan menghubungi semua pelajar yang terlibat,” katanya di sini hari ini.
KPM berkata, pihaknya akan menanggung perbelanjaan tiket penerbangan baharu pada kadar kelas ekonomi untuk pelajar yang terjejas akibat penangguhan itu.
“Bagi pelajar yang telah membeli tiket bagi tujuan kemasukan ke kolej matrikulasi, KPM akan menanggung kos penerbangan.

“Pelajar perlu mengemukakan tuntutan yang disokong oleh dokumen pembelian tiket tersebut,” katanya.
Terdahulu, Menteri Kanan (Keselamatan), Datuk Seri Ismail Sabri Yaakob berkata, proses pendaftaran kira-kira 30,000 pelajar di 15 buah kolej matrikulasi akan dilaksanakan secara berperingkat bermula 3 hingga 7 Ogos depan.
Setakat pukul 12 tengah hari tadi, daerah Kuching masih dikategorikan sebagai zon merah dengan 53 kes jangkitan Covid-19. -K! ONLINE


TNB beli saham dalam JEVH, SPVB
Oleh KOSMO!

30 Julai 2020, 8:53 pm
KUALA LUMPUR – Tenaga Nasional Bhd. (TNB) memperkukuhkan portfolio penjanaan tenaga di Semenanjung Malaysia dengan memeterai perjanjian pembelian saham dengan Jimah Energy Ventures Holdings Sdn. Bhd. (JEVH) dan Nota Kelas B yang dikeluarkan Special Power Vehicles Bhd. (SPVB).
Perjanjian tersebut melibatkan pembelian lima peratus saham biasa masing-masing dalam JEVH dan SPVB dengan nilai keseluruhan bernilai RM80 juta daripada Menteri Besar Negeri Sembilan (Pemerbadanan)
Presiden dan Ketua Pegawai Eksekutif TNB, Datuk Seri Amir Hamzah Azizan berkata, pertambahan pegangan dalam JEVH boleh membawa pulangan positif kepada pendapatan Kumpulan TNB.
“Ia juga akan menambah nilai bagi pihak berkepentingan TNB (stakeholders) dalam jangka masa panjang,” katanya dalam kenyataan yang dikeluarkan di sini semalam.
Dokumen perjanjian jual beli itu ditandatangani oleh Amir Hamzah bagi mewakili TNB dan dan Menteri Besar Negeri Sembilan, Datuk Seri Aminuddin Harun.
TNB kini memiliki 25 peratus ekuiti, masing-masing dalam saham biasa JEVH dan Nota Kelas B Special Power Vehicle Berhad.

Baki 75 peratus saham dan Nota Kelas B masing-masing dipegang anak-anak syarikat Edra Power Holdings Sdn. Bhd.
JEVH buat masa ini memegang 100 peratus pegangan ekuiti dalam Jimah Energy Ventures Sdn. Bhd. (Jimah Energy).
Jimah Energy ialah sebuah syarikat kegunaan khas yang diwujudkan untuk pembangunan dan operasi Stesen Janakuasa Arang Batu berkapasiti 2 x 700 MW dengan kontrak Perjanjian Pembelian Tenaga (PPA) selama 25 tahun, yang akan tamat pada tahun 2033.
Stesen tersebut terletak di Mukim Jimah, Port Dickson dan bersebelahan dengan Stesen Janakuasa Tunku Mukhriz yang berkapasiti 2 x 1000 MW.
TNB mempunyai 70 peratus kepentingan di dalamnya.
Sehingga Tahun Kewangan 2019, kapasiti penjanaan TNB merangkumi 45.66 peratus (6895.37MW) dari arang batu, 33.17 peratus (5009.91MW) dari gas dan 21.17 peratus (3196MW) dari tenaga boleh diperbaharui dan lain-lain.


Mah Sing mahu teroka sektor penjagaan kesihatan
Oleh KOSMO!

30 Julai 2020, 9:01 pm
KLANG : Syarikat hartanah terkenal, Mah Sing Group Bhd. (Mah Sing) sedang meninjau untuk meneroka dalam sektor penjagaan kesihatan melalui pembuatan plastik mesra alam.
Penerokaan bidang baharu itu dibuat menerusi anak syarikatnya, Mah Sing Plastics Industries Sdn. Bhd. (MSPI) yang akan memberi tumpuan terhadap bidang penyelidikan dan pembangunan (R&D) bagi memenuhi keperluan asas pasaran dan kehendak pelanggan yang berbeza.
Pengasas merangkap Pengarah Urusan Kumpulan Mah Sing, Tan Sri Leong Hoy Kum berkata, buat masa ini, syarikat masih merancang untuk meneroka bidang pertumbuhan baharu ini yang dilihat mempunyai pasaran yang luas.
“Kami berminat untuk mengejar peluang dalam pengeluaran produk penjagaan kesihatan yang semakin mendapat tempat dalam dan luar negara.
“Syarikat juga berhasrat untuk memanfaatkan rekod prestasi MSPI yang telah terbukti mempunyai kepakaran tinggi sebagai pengeluar plastik terbesar di negara ini,” katanya,
Beliau berkata demikian pada sidang akhbar bersempena lawatan media ke MSPI di Kawasan Perindustrian Bandar Sultan Suleiman, Pelabuhan Klang di sini semalam..

Turut hadir Pengarah Eksekutif MSPI, Lee Foo Keong dan Pengerusi Bukan Eksekutif MSPI, Hong Hock Seng.
Sejak ditubuhkan pada tahun 1979, MSPI telah berkembang menjadi salah satu pengeluar plastik berteknologi tinggi terbesar di Malaysia dengan membekalkan pelbagai produk dan perkhidmatan plastik kepada perniagaan tempatan dan antarabangsa.
Produk keluaran syarikat dieksport ke lebih 45 negara di seluruh dunia.
Segmen plastik terus menyumbang secara positif kepada prestasi kumpulan dengan pendapatan kira-kira RM76.1 juta dan keuntungan operasi kira-kira RM3.34 juta dicatatkan pada suku berakhir 31 Mac 2020.
Pada tahun 2019, bahagian plastik menyumbang pendapatan sebanyak RM327.1 juta atau 18.3 peratus kepada pendapatan kumpulan.


Ibadah korban di Putrajaya ikut SOP
Oleh KOSMO!

30 Julai 2020, 7:03 pm
Oleh SUBKHI SUDARJI
PUTRAJAYA – Ibadah korban sempena Hari Raya Aidiladha di beberapa lokasi ditetapkan Perbadanan Putrajaya (PPj) akan berjalan seperti biasa mengikut garis panduan yang ditetapkan Majlis Keselamatan Negara dan Kementerian Kesihatan Malaysia (KKM).
Penolong Pengarah Kanan Pengurusan Masjid JAWI Putrajaya, Hasli Othman berkata, pihaknya telah menerima permohonan dari masjid, surau Jumaat, surau komuniti, Pertubuhan Bukan Kerajaan (NGO) dan komuniti bagi ibadah korban tahun ini.
“Kebanyakan ibadah ini akan dilaksanakan pada hari raya kedua memandangkan kesuntukan masa pada hari raya pertama.
“Segala kelulusan ini tertakluk kepada peraturan semasa yang telah ditetapkan MKN dan KKM,” katanya.
Sementara itu, Pengerusi Majlis Perwakilan Penduduk Putrajaya, Datuk Shokri Shafee yang mengendalikan ibadah korban di bawah NGO di Presint 9 Putrajaya, percaya segala perancangan akan berjalan lancar.

“Petugas telah dimaklumkan secara terperinci apa yang perlu dilakukan sebelum, semasa dan selepas kerja-kerja menumbangkan haiwan korban dan melapah daging,” katanya. -K! ONLINE


Penganggur maut motosikal terbabas langgar tembok jalan
Oleh KOSMO!

30 Julai 2020, 7:13 pm
Oleh MASTURAH SURADI
KOTA TINGGI – Seorang penganggur maut selepas motosikal ditunggang terbabas sebelum melanggar tembok pembahagi jalan di KM 24.5 Jalan Sungai Rengit-Kota Tinggi, malam tadi.
Kejadian kira-kira pukul 10.30 malam itu menyebabkan mangsa Mohd Aniss Isman, 32 beralamat di Pelabuhan Klang, Selangor maut di lokasi kejadian selepas mengalami cedera parah.
Ketua Polis Daerah Kota Tinggi, Superintendan Hussin Zamora berkata, pada pukul 10.55 malam pejabat pertanyaan trafik Kota Tinggi menerima maklumat bahawa terdapat satu kemalangan maut melibatkan sebuah motosikal Honda EX5 yang terbabas sendiri.
“Hasil siasatan mendapati mangsa telah terbabas sendiri dipercayai telah hilang kawalan lalu terbabas dan melanggar tembok pembahagi jalan.
“Mangsa mengalami kecederaan parah dibahagian leher dan meninggal dunia di tempat kejadian,”katanya kepada Kosmo! hari ini.

Jelas Hussin, kemalangan disyaki berpunca dari penunggang yang gagal mengawal kenderaan hingga menyebabkan kemalangan.
Katanya, kes disiasat dibawah Seksyen 41 Akta Pengangkutan Jalan (APJ) 1987. – K! ONLINE


Polis buru lelaki larikan sebentuk cincin
Oleh KOSMO!

30 Julai 2020, 6:54 pm
Oleh MASTURAH SURADI
KOTA TINGGI – Polis sedang giat mengesan seorang suspek lelaki yang melarikan diri bersama sebentuk cincin di sebuah kedai emas di Jalan Niaga 3, Kota Tinggi, tengahari tadi.
Ketua Polis Daerah Kota Tinggi, Superintendan Hussin Zamora berkata, kejadian berlaku kira-kira pukul 12.15 tengahari, semasa jurujual kedai telah didatangi seorang lelaki untuk melihat sebentuk cincin emas 916.
“Hasil siasatan mendapati pengadu telah memberikan sebentuk cincin bercorak sempoa berharga kira-kira RM1,600 kepada suspek. Kemudian, suspek telah mencuba pada jarinya dan suspek terus melarikan diri bersama cincin tersebut.
“Salah seorang daripada pekerja kedai emas telah cuba untuk mengejar suspek, namun gagal kerana suspek telah melarikan diri ke arah bangunan lain.
“Saksi menyatakan telah nampak suspek melarikan diri dan kemudian hilang dari pandangan,”katanya kepada Kosmo! hari ini.

Jelasnya, jurujual berusia 37 tahun itu bagaimanapun dapat mengecam muka suspek.
Hussin berkata, bentuk fizikal suspek adalah tinggi, berkulit gelap, bermisai, rambut petak dan suspek memakai baju kemeja warna biru serta berseluar jeans warna biru gelap.- K! ONLINE


Terus kekal patuhi SOP – PM
Oleh EDDY AQMAL MOHAMED HAMIDI

30 Julai 2020, 9:20 pm
KUALA LUMPUR – Bersempena sambutan perayaan Hari Raya Aidiladha esok, rakyat Malaysia diseru agar sentiasa peka dan mematuhi prosedur operasi standard (SOP) seperti yang telah ditetapkan pihak kerajaan.
Perdana Menteri, Tan Sri Muhyiddin Yassin berkata, sempena sambutan Aidiladha esok , ramai yang akan melakukan ibadah korban seperti dituntut oleh syarak jadi laksanakanlah ia dengan penuh penghayatan disamping mematuhi SOP yang telah ditetapkan.
“Hadkan bilangan individu yang hadir untuk melakukan penyembelihan agar tidak melebihi 20 orang bagi seekor lembu serta pastikan tiada kenduri diadakan di tempat ibadah korban dijalankan.
“Selepas selesai pembahagian daging dilakukan, segeralah pulang ke rumah dan di rumah pula pastikan jumlah sanak-saudara yang datang berkunjung tidak melebihi 20 orang pada satu-satu masa serta elakkan bersalam-salaman,” katanya.
Beliau berkata demikian sewaktu menyampaikan Perutusan Khas Aidiladha sebentar tadi.
Jelas beliau, mereka yang diarahkan untuk menjalani kuarantin di rumah juga harus memaklumkan jiran serta sanak saudara agar tidak datang menziarah bagi mengelakkan virus berkenaan daripada merebak.

Dalam pada itu, Muhyiddin turut mendoakan semoga ibadah korban yang dilakukan pada tahun ini diterima Allah S.W.T.
“Di kesempatan ini, saya, isteri serta seisi keluarga juga ingin mengucapkan selamat Hari Raya Aidiladha kepada seluruh umat Islam di Malaysia dan raikanlah ia secara bersederhana,” katanya. – K! ONLINE


Dua sahabat maut motosikal bertembung
Oleh MOHD SHARKAWI LONDING

30 Julai 2020, 9:12 pm
TANGKAK – Dua wanita menemui ajal di malam hari raya Aidiladha apabila motosikal dinaiki mereka bertembung dengan sebuah kereta Proton Persona dalam kejadian di Jalan Sialang di sini hari ini.
Dalam kejadian pada pukul 6.20 petang itu, penunggang, Nur Syaza Nadihra Md. Selan, 22 dan pembonceng, Siti Nur Syahira Yazid, 19, meninggal dunia di tempat kejadian.
Manakala pemandu dan tiga penumpang kereta Proton Persona berusia 20-an terselamat.
Komander Operasi dari Balai Bomba dan Penyelamat (BBP) Tangkak, Pegawai Bomba Kanan II Nizam Yom berkata, dua buah jentera bersama tujuh anggota dikejarkan ke lokasi kejadian sejurus menerima panggilan kecemasan.
“Apabila sampai di tempat kejadian kita dapati kedua-dua mangsa yang menaiki motosikal skuter jenis Yamaha telah disahkan meninggal dunia oleh pasukan perubatan.
“Kedua-dua mayat diserahkan kepada pihak polis untuk tindakan lanjut,”katanya dalam satu kenyataan di sini hari ini.

Jelas Nizam, operasi menyelamat ditamatkan pada pukul 7.25 malam. – K! ONLINE.


Najib mula kemuka rayuan
Oleh NUZULSHAM SHAMSUDDIN

30 Julai 2020, 6:35 pm
KUALA LUMPUR – Bekas Perdana Menteri, Datuk Seri Najib Tun Razak telah mengemukakan rayuan terhadap sabitan dan hukuman tujuh pertuduhan salah guna, pecah amanah dan pengubahan wang haram membabitkan dana SRC berjumlah RM42 juta yang dikenakan ke atasnya.
Najib,67, mengemukakan notis rayuan itu melalui Tetuan Shafee and Co. di Pejabat Pendaftar Mahkamah Tinggi Jenayah di sini sebentar tadi.
Peguamnya, Muhammad Farhan Muhammad Shafee, ketika dihubungi mengesahkan perkara itu.
Selasa lalu, Mahkamah Tinggi di sini menjatuhkan hukuman selama 72 tahun dan denda RM210 juta oleh Mahkamah selepas didapati bersalah terhadap tujuh pertuduhan tersebut.
Hakim Mohd. Nazlan Mohd. Ghazali membuat keputusan itu selepas mendapati pihak pembelaan gagal menimbulkan keraguan munasabah terhadap kes itu.
Bagaimanapun Ahli Parlimen Pekan itu hanya perlu menjalani hukuman penjara selama 12 tahun setelah Mohd. Nazlan memerintahkan hukuman penjara bagi kesemua pertuduhan itu dilaksanakan serentak.

Bagi pertuduhan salah guna kuasa, Najib dijatuhi hukuman penjara 12 tahun dan denda RM210 juta, manakala bagi tiga pertuduhan pecah amanah jenayah, beliau dipenjara 10 tahun bagi setiap pertuduhan itu.
Bagi tiga lagi pertuduhan berkaitan pengubahan wang haram, Najib turut dipenjara 10 tahun bagi setiap pertuduhan.
Bagaimanapun, jika Najib gagal membayar jumlah denda RM210 juta itu, beliau boleh dipenjara selama lima tahun.
Mahkamah kemudian membenarkan permohonan pihak pembelaan menangguhkan kesemua hukuman sementara menunggu rayuan di Mahkamah Rayuan dengan syarat tambahan perlu membayar jaminan tambahan sebanyak RM1 juta dengan dua penjamin.
Selain itu, Najib juga perlu melaporkan diri di balai polis berdekatan dua kali sebulan iaitu pada setiap 1 dan 15 haribulan setiap bulan sehingga kes selesai. – K! ONLINE


33 ADUN kecewa
Oleh SITI KAMILAH MUSTAPHA

30 Julai 2020, 6:37 pm
Oleh IVAN AMIRUL
KOTA KINABALU – Seramai 33 Ahli Dewan Undang Negeri (ADUN) kecewa selepas tidak dibenarkan memasuki Istana Negeri bagi mengadap Yang di-Pertua Negeri Sabah, Tun Juhar Mahiruddin.
Presiden Parti Solidariti Tanah Airku (STAR), Datuk Dr Jeffrey Kitingan berkata, situasi berkenaan amat mengecewakan berikutan mereka memiliki majoriti cukup untuk membentuk kerajaan baharu.
“Tujuan kita bertemu dengan Tun adalah mahu mendapatkan penjelasan berhubung pembubaran Dewan Undangan Negeri (DUN).
“Kita memiliki majoriti yang cukup malahan wakil Perdana Menteri, Datuk Seri Hamzah Zainudin juga sudah bertemu dengan Tun dan menyatakan kami sudah ada majoriti.
“Semua 33 ADUN ada di sini tetapi kami tidak dibenarkan masuk,” katanya ketika ditemui media hari ini.

Semua kenderaan yang membawa Musa serta rombongan kemudiannya dilihat beredar sekitar pukul 5.30 petang sejurus sidang media selesai.
Terdahulu, Musa bersama rombongannya tiba di Bulatan Nenas di Jalan Istana kira-kira pukul 3.50 petang namun dihalang pasukan keselamatan yang membuat kawalan di jalan terbabit. – K! ONLINE


Kereta dipecah, reda ujian sambut Aidiladha
Oleh KOSMO!

30 Julai 2020, 6:23 pm
Oleh SITI A’ISYAH SUKAIMI
PUTRAJAYA – Penduduk di Presint 8 di sini digemparkan dengan kes pecah cermin kereta apabila lima buah kenderaan menjadi mangsa dalam kejadian kira-kira pukul 8 pagi tadi.
Seorang mangsa, Syukran Roslan, 28, berkata, dia hanya mengetahui kereta Perodua Myvi miliknya dipecahkan pada bahagian cermin tingkap penumpang hadapan selepas tiba di pejabatnya di Kuala Lumpur.
“Jiran menghubungi saya pukul 8.40 pagi dan memberitahu tingkap cermin kereta dipecahkan dan ketika itu, saya baru selesai solat sunat dhuha.
“Pada mulanya saya agak hairan tidak pernah pula menerima panggilan waktu sebegitu dan selepas dimaklumkan, saya terus memeriksa kumpulan komuniti pada aplikasi WhatsApp dan terlihat gambar kereta saya pecah bahagian cermin tingkap,” katanya ketika ditemui Kosmo! di sini hari ini.
Syukran berkata, dia amat kesal dengan kejadian itu kerana terpaksa melupakan hasrat untuk pulang ke kampung di Perak.

Bagaimanapun, dia reda dengan kejadian tersebut dan menganggap ia ujian daripada Allah lebih-lebih lagi berlaku sehari sebelum umat Islam menyambut Aidiladha.
“Saya hanya kehilangan duit syiling dan bukan jumlah besar malah tiada barang berharga yang hilang, namun nampaknya ‘melayang’ RM200 hanya untuk menggantikan cermin tingkap yang dipecahkan,” katanya.
Sementara itu, Ketua Polis Daerah Putrajaya, Mohd. Fadzil Ali ketika dihubungi mengesahkan kejadian itu dan pihaknya mendapati empat buah kereta lain turut menjadi mangsa kes pecah cermin.
Katanya, hasil siasatan mendapati suspek mengumpil cermin bahagian penumpang kiri dan membuka bahagian glove box.
“Terdapat empat buah motokar lain yang diumpil sehingga pecah dengan cara sama.
“Pihak polis berjaya kesan cap jari dan akan meneruskan siasatan lanjut untuk menangkap suspek,” katanya. -K! ONLINE


Kenderaan Musa dihalang memasuki Istana Negeri
Oleh KOSMO!

30 Julai 2020, 5:12 pm
KOTA KINABALU – Kenderaan dinaiki rombongan Ahli Dewan Undangan Negeri (ADUN) Sungai Sibuga yang juga bekas Ketua Menteri Sabah, Tan Sri Musa Aman dihalang memasuki pagar utama Istana Negeri sebentar tadi.
Beberapa kenderaan digunakan rombongan terbabit dilihat tidak dibenarkan masuk kira-kira pukul 3.50 petang berikutan kawasan berkenaan sudah dikawal ketat pasukan keselamatan.
Turut kelihatan 33 ADUN yang dikatakan mengikuti Musa.
Terdahulu, Musa mendakwa sudah mendapatkan majoriti mudah bagi membentuk kerajaan baharu.
Ketua Menteri, Datuk Seri Mohd Shafie Apdal mengumumkan pembubaran Dewan Undangan Negeri (DUN) Sabah berkuatkuasa hari ini.
Pembubaran terbabit diumumkan ketika sidang media khas di Pusat Pentadbiran Negeri Sabah (PPNS).

Mohd Shafie berkata pembubaran berkenaan sudah dipersetujui oleh Yang Dipertua Negeri Sabah, Tun Juhar Mahiruddin. -K! ONLINE


Maqis rampas Golden Arowana bernilai RM200,000
Oleh KOSMO!

30 Julai 2020, 5:01 pm
Oleh SITI A’ISYAH SUKAIMI
SEPANG – Jabatan Perkhidmatan Kuarantin dan Pemeriksaan Malaysia (Maqis) merampas 600 ikan Golden Arowana bernilai RM215,816.70 yang cuba dieksport ke China di pintu masuk Lapangan Terbang Antarabangsa Kuala Lumpur (KLIA) Kargo pada 28 Julai lalu.
Pengarah Maqis Selangor, Dr. Tarmisal Alimin berkata, rampasan itu susulan nombor mikrocip pada ikan tersebut tidak sama dengan dokumen Konvensyen Perdagangan Antarabangsa Mengenai Spesis Fauna Dan Flora Terancam (CITES) yang diisytiharkan semasa semakan di Bay 8, KLIA Kargo.
“Dagangan ikan Golden Arowana tersebut ditahan oleh pihak Maqis kerana dipercayai memberikan dokumen tidak tepat dan mengelirukan dalam pengeksportan ketika pemeriksaan dijalankan.
“Ikan Golden Arowana tersebut ditahan dan akan disiasat mengikut Seksyen 13, Akta Perkhidmatan Kuarantin dan Pemeriksaan Malaysia 2011 [Akta 728] iaitu mengeksport dengan mengisytiharkan dokumen palsu, tidak tepat atau mengelirukan merupakan suatu kesalahan,” katanya dalam satu kenyataan di sini hari ini.
Beliau berkata, berdasarkan seksyen tersebut, jika sabit kesalahan boleh didenda tidak melebihi RM50,000 atau penjara tidak melebihi dua tahun atau kedua-duanya sekali.

Mengulas lanjut, Tarmisal berkata, Golden Arowana atau nama saintifiknya ‘Scleropages Formosus’ merupakan ikan di bawah kawalan CITES.
“Pihak Maqis sentiasa menjalankan pemeriksaan bagi memastikan sebarang kemasukan dan keluaran komoditi haiwan, pertanian dan ikan sentiasa mematuhi syarat dan peraturan ditetapkan bagi menjamin biosekuriti negara,” katanya. – K! ONLINE


Covid-19: Lapan kes baharu, kluster BB tamat
Oleh NOR IDAYU BOSRO

30 Julai 2020, 5:47 pm
PUTRAJAYA – Sebanyak lapan kes baharu jangkitan Covid-19 direkodkan hari ini menjadikan jumlah kes positif mencecah 8,964 kes.
Ketua Pengarah Kesihatan, Datuk Dr. Noor Hisham Abdullah berkata, daripada jumlah itu, lima kes membabitkan penularan tempatan manakala, bakinya adalah kes import.
Beliau berkata, kelima-lima kes tempatan melibatkan warganegara dengan tiga kes di Sabah dan masing-masing satu kes di Kuala Lumpur dan Johor.
“Kes import adalah dari negara Kazakhstan, Filipina dan Indonesia yang membabitkan dua warganegara dan satu bukan warganegara,” katanya pada sidang akhbar di sini hari ini.
Noor Hisham berkata, kluster Bukit Bintang yang melaporkan 11 kes positif sebelum ini diisytiharkan tamat menjadikan keseluruhan kluster tamat berjumlah 69. -K! ONLINE


Jual senjata angin menerusi aplikasi WhatsApp
Oleh KOSMO!

30 Julai 2020, 6:38 pm
SHAH ALAM – Polis Selangor berjaya membongkar penjualan senapang dan pistol angin (airsoft) yang telah diubahsuai dan dijual menerusi aplikasi WhatApps kepada orang ramai sejak Februari lalu.
Kegiatan itu terbongkar susulan penahanan seorang lelaki berhubung kesalahan dadah oleh Jabatan Siasatan Narkotik Ibu Pejabat Polis Daerah Klang Utara di kawasan Klang.
Ketua Jabatan Siasatan Jenayah Selangor, Datuk Fadzil Ahmat berkata, siasatan lanjut terhadap suspek membawa penahanan kepada pasangan suami isteri bersama enam pucuk pistol dan dua senapang ‘airsoft’ beserta peluru hidup.
Difahamkan, pasangan suami isteri itu juga dipercayai menerima upah RM1,000 bagi satu senjata api yang diubah suai.
“Siasatan mendapati senjata itu dijual di pasaran tempatan pada harga RM5,000 untuk pistol manakala RM10,000 bagi senapang.
“Kita percaya bekalan senjata ‘airsoft’ dan alat ganti ini diperolehi melalui orang tengah dari negara jiran manakala peluru hidup pula dari dalam negara,” katanya pada sidang akhbar di sini hari ini.

Menurut beliau, sebuah pasukan khas telah ditubuhkan bagi mengesan pembeli dan individu berkaitan kegiatan tersebut.
Ujar Fadzil, hasilnya berjaya menahan
43 individu termasuk empat wanita di seluruh negara berusia lingkungan 18 hingga 57 tahun.
“Berdasarkan pecahan, seramai 18 individu ditahan di Selangor; Perak(5); Kuala Lumpur dan Kedah (4); Johor dan Pahang (3); Negeri Sembilan (2) serta satu masing-masing di Pulau Pinang, Kelantan, Terengganu dan Sabah.
“Kita juga berjaya merampas sepucuk pistol asli; butir peluru hidup (1,355); pistol ‘airsoft’(57);senapang ‘airsoft’(31); bom C4 (10); bom tangan (3) dan dua senjata diubah suai,” katanya.
Beliau menegaskan, setakat ini seramai
16 individu telah di dakwa manakala dua lagi dalam penyediaan kertas siasatan.
“Kesemua yang ditahan di Selangor telah dituduh mengikut Seksyen 8(a), Seksyen 36; Seksyen 38 dan Seksyen 39 semuanya dibawah Akta Senjata 1960,” katanya. – K! ONLINE


Empat buah rumah musnah dijilat api
Oleh EDDY AQMAL MOHAMED HAMIDI

30 Julai 2020, 6:42 pm
KUALA LUMPUR – Seramai empat warga emas mengalami sesak nafas dalam satu kebakaran melibatkan empat unit kediaman di Flat Mawar, Jalan Loke Yew di sini hari ini.
Pusat Gerakan Operasi Kuala Lumpur dalam satu kenyataan berkata, pihaknya menerima panggilan berhubung kejadian pada pukul 3.44 petang sebelum menggerakkan anggota ke lokasi.
“Sebanyak empat buah jentera bersama 24 orang anggota telah dikejarkan ke lokasi dari Balai Bomba dan Penyelamat (BBP) Hang Tuah serta BBP Pudu.
“Anggota bertugas kemudiannya mendapati kebakaran melibatkan tiga buah rumah di tingkat empat dan sebuah rumah di tingkat lima,” jelas kenyataan tersebut.
Tambah kenyataan itu, sewaktu kejadian, terdapat tiga wanita dan seorang lelaki warga emas yang mengalami sesak nafas akibat asap tebal dan diberikan rawatan kecemasan awal sebelum dikejarkan ke Hospital Universiti Kebangsaan Malaysia, Cheras.
“Api yang marak berjaya dikawal pada pukul 4.14 petang dan berjaya dipadam sepenuhnya pada pukul 5.01 petang.

“Unit Siasatan Kebakaran sedang melakukan siasatan bagi mengenalpasti punca berlakunya kebakaran,” katanya. – K! ONLINE


Daging segar jadi buruan
Oleh KOSMO!

30 Julai 2020, 6:00 pm
Oleh NOR AZIHAN MD GHAZALI
KLANG – Setiap kali kedatangan hari raya, bahan mentah berupa daging segar sentiasa menjadi buruan orang ramai untuk dijadikan hidangan di hari raya khususnya rendang.
Begitu juga peniaga daging, Kamarul Zaman Darman, 49, yang meraih rezeki apabila hampir 280 kilogram (kg) daging berjaya dijualnya hari ini.
Katanya, dia dibantu adiknya Zulkifli, 29, yang membuka gerai jualan daging seawal pukul 6.30 pagi di pekan Rantau Panjang di sini.
“Selang setengah jam, gerai telah dipenuhi oleh pelanggan yang ingin membeli daging untuk persiapan Hari Raya Aidiladha esok
“Semua bahagian lembu dijual kami termasuk kaki dan kepala,” katanya ketika ditemui di sini hari ini.

Menurut Kamarul daging batang pinang paling mendapat tempat berbanding bahagian lain.
“Berbanding tahun-tahun sebelum ini, kesemua daging saya habis dijual. Berbeza kali ini sehingga pukul 3 petang, ia masih berbaki hampir 20 kilogram.
“Bahagian yang masih tinggal adalah organ dalaman seperti hati lembu dan perut,” ujarnya.
Jelas peniaga itu, kebanyakan daging yang dijual merupakan lembu yang dipeliharanya sebanyak 25 ekor selain membeli daging daripada rakan-rakannya. – K! ONLINE


[VIDEO] UPKO sokong tindakan pembubaran DUN Sabah
Oleh KOSMO!

30 Julai 2020, 6:00 pm
Oleh IVAN AMIRUL
KOTA KINABALU – Pertubuhan Kinabalu Progresif Bersatu (UPKO) menyokong tindakan Ketua Menteri, Datuk Seri Mohd. Shafie Apdal membubarkan Dewan Undangan Negeri (DUN) Sabah hari ini.
Presiden UPKO, Datuk Wilfred Madius Tangau berkata, tindakan berkenaan adalah suatu langkah terbaik bagi menyelesaikan kemelut politik Sabah yang berlaku kini.
“Ada pihak yang tidak habis-habis membeli wakil rakyat sehingga ke saat ini.
“Rakyat kita ketika ini memerlukan pembelaan dan layanan daripada kerajaan tetapi kacau pula dia buat.
“Oleh itu, ini cara sebaiknya dengan mengembalikan mandat kepada rakyat,” katanya.

Beliau berkata demikian ketika ditemui media sejurus tiba di Lapangan Terbang Antarabangsa Kota Kinabalu (KKIA) daripada Kuala Lumpur kira-kira pukul 3.30 petang tadi.
Dalam pada itu, ditanya mengenai tindakan ADUN Paginatan, Datuk Abidin Madingkir yang bertindak menyokong parti lawan, Madius hanya mengucapkan yang terbaik kepada beliau tanpa mengulas lanjut.
Sementara itu, Madius menyatakan UPKO bersedia menghadapi Pilihan Raya Negeri (PRN) berikutan sentiasa bersama rakyat.
“Persediaan itu sememangnya ada sejak Pilihan Raya Umum (PRU) ke 14 lalu lagi.
“Kita amat yakin boleh meraih kemenangan kerana bekerjasama erat bersama Parti Warisan Sabah (Warisan) dan Parti Tindakan Demokratik (DAP) juga sentiasa ada,” katanya. – K! ONLINE


Saya dianiaya kali kedua – Musa
Oleh KOSMO!

30 Julai 2020, 4:22 pm
Oleh IVAN AMIRUL
KOTA KINABALU – “Saya seperti dianiaya kali kedua”, kata Ahli Dewan Undangan Negeri (ADUN) Sungai Sibuga, Tan Sri Musa Aman berikutan tindakan Ketua Menteri Sabah, Datuk Seri Mohd Shafie Apdal membubarkan Dewan Undang Negeri (DUN) Sabah hari ini.
Bekas Ketua Menteri Sabah itu berkata, undang-undang dan perlembangan Sabah dengan jelas menunjukkan beliau layak dilantik sebagai Ketua Menteri Sabah yang baharu.
“Kita tidak terkejut dengan tindakan ini (bubar DUN) dan sudah boleh menjangkakan tindakan seperti ini.
“Hal ini secara jelasnya menunjukkan saya rasa dianiaya buat kali kedua.
“Kali pertama, apabila ketika saya sudah menubuhkan kerajaan dan mengangkat sumpah sebagai Ketua Menteri Sabah, saya dipecat,” katanya.

Beliau berkata demikian ketika sidang media di kediamannya di Luyang hari ini
Turut hadir seramai 33 Ahli Dewan Undang Negeri.
Dalam pada itu, Musa menyatakan pembubaran DUN yang diumumkan Datuk Seri Shafie Apdal, sebagai tidak wajar.
“Kita sudah menyerahkan 33 surat akuan bersumpah (SD) yang menyatakan sokongan ke atas saya kepada Yang di-Pertua Negeri Sabah Tun Juhar Mahiruddin di Istana Negeri, pagi tadi.
“Tetapi bagaimana DUN boleh dibubarkan. Kami mempunyai majoriti yang cukup untuk membentuk kerajaan.
“Tidak wajar perkara ini berlaku terutamanya kita berdepan dengan wabak Covid-19 ketika ini,” katanya.
Sementara itu, Musa menghantar peguam bagi meneliti semula pembubaran yang diumumkan Shafie dan memohon kepada Yang Dipertua Sabah untuk menarik balik pembubaran DUN. – K! ONLINE


Budak dua tahun tak perlu pakai pelitup
Oleh ZULKIFLI MANZOR

30 Julai 2020, 3:57 pm
KUALA LUMPUR – Kementerian Kesihatan hari ini mengumumkan beberapa kategori individu yang dibenarkan untuk tidak memakai pelitup muka.
Menterinya, Datuk Seri Dr. Adham Baba berkata, individu terbabit termasuk kanak-kanak berusia bawah dua tahun dan mereka yang sukar bernafas.
“Pelitup muka tidak boleh dipakai individu yang tidak sedarkan diri, kurang berupaya atau tidak dapat menanggalkan pelitup muka tanpa bantuan,” katanya dalam satu kenyataan media hari ini.
Kerajaan sebelum ini mengumumkan orang ramai diwajibkan menggunakan pelitup muka di kawasan tumpuan umum atau sesak dan di dalam pengangkutan awam bermula 1 Ogos ini.
Adham berkata, terdapat pelbagai pelitup muka bukan perubatan jenis fabrik dijual di pasaran yang mungkin tidak menepati ciri-ciri disarankan Pertubuhan Kesihatan Sedunia (WHO).
Bagaimanapun, kata beliau, pelitup muka tersebut masih boleh dipakai orang awam, tetapi keberkesanannya mungkin berbeza bergantung kepada jenis dan bilangan lapisan kain digunakan.

Jelas beliau, WHO mengesyorkan pelitup muka bukan perubatan jenis fabrik atau kain dengan tiga lapisan.
“Pelitup muka tidak boleh dikongsi dengan orang lain. Pelitup muka perlu dipakai dan dilupuskan dengan cara yang betul,” katanya. – K! ONLINE


Polis tumpaskan geng The Mask
Oleh KOSMO!

30 Julai 2020, 3:57 pm
SHAH ALAM – Samun dengan pakai topeng ‘Vendetta’ .
Itu modus operandi kumpulan The Mask Man yang berjaya ditumpaskan dengan penangkapan enam ahlinya dalam serbuan berasingan di sekitar Puchong, Klang, Selayang dan Shah Alam.
Penahanan kesemua suspek berusia 27 hingga 31 tahun itu dilakukan dalam tempoh 24 jam bermula 8.30 malam, Isnin lalu.
Ketua Jabatan Siasatan Jenayah Selangor, Datuk Fadzil Ahmat berkata, kumpulan itu dikehendaki selepas terlibat dalam 50 kes di Selangor, Negeri Sembilan dan Kuala Lumpur dianggarkan bernilai lebih RM1.5 juta.
Katanya, tangkapan pertama dilakukan di Pusat Bandar Puchong sebelum membawa kepada penahanan lima lagi suspek lain.
“Kumpulan ini menyasarkan rumah yang tidak ditutup, dengan suspek akan memanjat pagar dan memasuki rumah tersebut.

“Suspek akan memakai topeng serta mengacukan pistol atau parang dan bertindak mencederakan mangsa sekiranya didapati melawan mereka,” katanya dalam sidang akhbar di Ibu Pejabat Polis (IPK) Kontinjen Selangor di sini hari ini.
Beliau menambah, polis turut merampas sepucuk pistol jenis Taurus, 16 peluru hidup bersaiz sembilan milimeter serta beberapa senjata tajam seperti parang, sarung tangan dan pita pelekat.
Selain itu, sembilan buah kenderaan pelbagai jenis antaranya Honda CRV, Toyota Camry, Altis dan Perodua Myvi yang mana salah satunya dilaporkan hilang di Klang.
“Semakan mendapati kesemua suspek mempunyai rekod jenayah lampau melibatkan pelbagai kesalahan.
“Mereka kini direman selama dua hari bermula semalam dan kes mengikut Seksyen 117 Kanun Prosedur Jenayah,” katanya. – K! ONLINE


Batal pas jika gagal bayar kos kuarantin
Oleh AHMAD SHAHERMAN SHAMSURI

30 Julai 2020, 4:21 pm
KUALA LUMPUR – Jabatan Imigresen akan membatalkan Pas Lawatan Jangka Panjang yang dimiliki oleh warga asing sekiranya mereka enggan membayar kos kuarantin.
Ketua Pengarah Imigresen, Datuk Khairul Dzaimee Daud berkata, tindakan itu terpaksa diambil memandangkan keingkaran mereka itu telah menjejaskan usaha kerajaan untuk mengekang penularan Covid-19.
“Bermula 24 Julai lalu, kerajaan telah mewajibkan semua warganegara yang pulang ke negara ini dan warga negara asing yang diberi kebenaran masuk, dikuarantin selama 14 hari.
“Bagi warga negara asing, mereka dikehendaki menanggung sepenuhnya kos kuarantin berkenaan,”katanya dalam satu kenyataan di sini hari ini.
Mengulas lanjut, Khairul Dzaimee berkata, pihaknya akan membatalkan Pas Lawatan Jangka Panjang yang dimiliki oleh warga asing berkenaan sekiranya mereka enggan membayar kos kuarantin tersebut.
Menurutnya, antara jenis pas yang terlibat ialah Pas Suami atau Isteri kepada warga negara, Pas Lawatan Kerja Sementara, Pas Lawatan Ikhtisas, Pas Penggajian (ekspatriat), Pas ‘Malaysia My Second Home’ (MM2H) dan lain- lain kategori.

Justeru, beliau menasihatkan semua warganegara asing dan rakyat tempatan supaya mematuhi arahan dan peraturan semasa serta peka dengan pengumuman terkini dari agensi kerajaan berhubung langkah pencegahan pandemik Covid-19.
“Mereka akan dikenakan tindakan undang-undang jika ingkar arahan atau gagal mematuhi Prosedur Operasi (SOP) yang telah ditetapkan,” tegasnya. -K! ONLINE


Aidiladha rezeki penjual lemang
Oleh KOSMO!

30 Julai 2020, 4:35 pm
Oleh ISKANDAR SHAH MOHAMED
KLANG – Kemeriahan sambutan Aidiladha turut menjadi sumber rezeki utama bagi peniaga lemang yang menganggap ia sebagai pendapatan bermusim.
Tinjauan di sekitar Meru dan Kapar di sini, hari ini mendapati puluhan peniaga menggunakan kesempatan menjual juadah tradisi itu di tepi jalan utama kawasan berkenaan.
Peniaga lemang, Azhar Ismail, 56, berkata dia tidak menafikan hasil jualan sememangnya berkurangan hampir tiga kali ganda berbanding sambutan Aidilfitri lalu.
“Namun, saya bersyukur mempunyai pelanggan tetap dan penduduk setempat yang ingin membeli makanan tradisi ini.
“Alhamdulilah, kira-kira 100 batang lemang dapat dijual sehari sejak saya berniaga pada Sabtu lalu,” katanya ketika ditemui di gerainya di Meru.

Menurut bapa kepada tiga anak itu, dia hanya menjual lemang pada dua sambutan perayaan utama.
“Sambutan diterima amat menggalakkan dan rata-rata pelanggan menggemari rendang ayam dan daging dendeng yang diwarisi sejak 30 tahun lalu,” katanya.
Dalam pada itu, peniaga di Kapar, Ahmad Nazeem Rahim, 37, pelanggan kebiasaannya akan ramai selepas pulang bekerja bermula pukul 5 petang.
“Biarpun sambutan Aidiladha tidak semeriah seperti di Pantai Timur, masih ada pelanggan yang memenuhi gerai saya untuk membeli lemang.
“Rata-rata mereka menganggap ia adalah makanan wajib pada hari perayaan sekali gus memberi rezeki kepada peniaga,” katanya. – K! ONLINE


Jalan ke Selatan sesak
Oleh KOSMO!

30 Julai 2020, 3:56 pm
Oleh NOR AINNA HAMZAH
SEREMBAN – Sebanyak 21 laluan termasuk Jalan Seremban-Kuala Pilah dan Lebuhraya Utara Selatan terutamanya di Nilai dijangka mengalami kesesakan berikutan orang awam pulang ke kampung halaman sempena musim perayaan Hari Raya Aidiladha ini.
Ketua Jabatan Siasatan dan Penguatkuasaan Trafik, Ibu Pejabat Polis Kontinjen (IPK) Negeri Sembilan Superintendan Ibrahim Abdul Kadir berkata, pihaknya menasihatkan pengguna jalan raya yang ingin ke Pantai Timur untuk menggunakan laluan alternatif selain menggunakan jalan Seremban-Kuala Pilah bagi mengelakkan kesesakan trafik di kawasan berkenaan.
“Dua jalan alternatif yang boleh digunakan ialah melalui jalan Seremban ke Bukit Miku ke Kuala Pilah atau Jempol dan seterusnya ke Pantai Timur, manakala, satu lagi ialah laluan dari Jalan Jelebu ke Kuala Klawang ke Simpang Pertang menuju terus ke Karak atau Kuala Pilah dan seterusnya ke Pantai Timur.
“Kita menasihatkan pengguna jalan raya supaya sentiasa mematuhi arahan anggota polis bertugas, mematuhi isyarat lalu lintas, patuhi had laju dan bertimbang rasa ketika memandu bagi mengelakkan kejadian tidak diingini,” katanya ketika dihubungi, dekat sini, hari ini.
Ibrahim berkata, antara laluan yang dijangka sesak ialah, Jalan Seremban ke Tampin, Jalan Rasah, Jalan Seremban ke Port Dickson dan Jalan Port Dickson ke Seremban di Seremban, Jalan Pantai Port Dickson di Port Dickson serta di Lampu isyarat Pekan Gemencheh/ Jalan Gemencheh Lama dan persimpangan lampu isyarat kilometer satu Pekan Tampin di Tampin.

Di Kuala Pilah pula Jalan Kuala Pilah ke Seremban, Jalan Tampin ke Kuala Pilah dan Jalan Bahau ke Kuala Pilah.
Di Jempol, Jalan Kuala Pilah ke Simpan Pertang iaitu dari arah Simpang Pertang menuju ke Kuala Pilah.
Di Jelebu pula ialah di Pekan Kuala Klawang, manakala di Rembau pula Jalan Tol Pedas-Linggi dan juga Jalan Kota-Rembau.
Di Nilai pula, Jalan Batang Benar ke Pajam dan di Plus membabitkan di kedua-dua arah.


Dipukul rakan hingga mati angkara dadah
Oleh MOHD SYALMIZI HAMID

30 Julai 2020, 4:40 pm
SEBERANG PERAI – Perselisihan faham berkaitan dadah dipercayai menjadi motif seorang lelaki bertindak membunuh rakannya dengan melanggar dan memukul mangsa sehingga maut dalam kejadian di Lorong Dahlia 3, Mak Mandin Butterworth di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya bagaimanapun masih dalam siasatan lanjut bagi mengetahui punca sebenar kejadian itu.
“Kita sedang menyiasat. Ia dipercayai ada kaitan dengan dadah. Mungkin juga berkaitan perniagaan,” katanya kepada Kosmo! hari ini.
Kosmo! hari ini melaporkan perselisihan faham berkaitan perniagaan dipercayai menjadi punca pergaduhan dua rakan sehingga menyebabkan salah seorang daripada mereka maut dalam kejadian di Lorong Dahlia 3, Mak Mandin, Butterworth di sini semalam.
Mangsa, Lau Weng Heng, 43, maut selepas dilanggar menggunakan kereta serta dipukul menggunakan kayu oleh rakannya berusia 36 tahun. – K! ONLINE


PPS SMK Lubuk Buntar ditutup
Oleh KOSMO!

30 Julai 2020, 4:07 pm
Oleh AZAHAR HASHIM
BANDAR BAHARU – Pusat Pemindahan Sementara (PPS) Sekolah Menengah Kebangsaan (SMK) Lubuk Buntar yang menempatkan seramai 131 mangsa banjir kilat dari Projek Rimbunan Kasih di Mukim Bagan Samak di sini ditutup kira-kira pukul 2 petang tadi.
Sekreteriat Jawatankuasa Pengurusan Bencana Daerah Bandar Baharu, Leftenan (PA) Abdul Rahim Khairuddin berkata, kesemua mangsa daripada 30 keluarga itu dibenarkan pulang ke rumah masing-masing.
“PPS ditutup selepas banjir pulih selain keadaan cuaca yang agak baik sejak semalam,” katanya ketika dihubungi di sini hari ini.
Kata beliau, sebahagian mangsa telah pulang sejak semalam untuk membersihkan rumah masing-masing.
“Kita akan terus melakukan pemantauan terutama di lokasi yang kerap dilanda banjir,” ujarnya.

Pada Selasa lalu seramai 131 mangsa dari 30 keluarga dipindahkan ke PPS SMK Lubuk Buntar selepas rumah mereka dilanda banjir kilat akibat hujan lebat selain kejadian ban pecah di kawasan tebatan banjir Lubuk Buntar menyebabkan air melimpah ke kawasan berkenaan. -K! ONLINE


Patuhi SOP sepanjang Aidiladha
Oleh MOHD AZLI ADLAN

30 Julai 2020, 4:25 pm
KUALA TERENGGANU – Umat Islam di negara ini diingatkan agar sentiasa berwaspada dan mematuhi prosedur operasi standard (SOP) berkaitan ibadah ditetapkan kerajaan bagi mengelak kewujudkan kluster baharu sepanjang Aidiladha ini.
Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri berkata, sebarang kealpaan orang ramai terutama sewaktu melaksanakan ibadah korban dan solat sunat Aidiladha dikhuatiri boleh mewujudkan kluster baharu Covid-19.
“Kita telah mengeluarkan SOP lengkap ibadah korban yang boleh dilihat melalui laman web, Facebook dan Instagram kementerian.
“Jaga perkara ini (patuhi SOP), kita tidak mahu ada kluster berkaitan ibadah berlaku lagi,” katanya selepas melancarkan program Yayasan Dakwah Islamiah Malaysia (Yadim) Peduli : Cuci-cuci dan Musa’adah Pasca Covid-19 di Kolej Universiti Darul Quran Islamiyyah, Kubang Lembik, Manir dekat sini hari ini.
Dalam program yang turut dihadiri Pengerusi Yadim, Nasruddin Hassan itu, beliau menyampaikan sumbangan keperluan harian kepada golongan berpendapatan rendah (B40) dan asnaf yang terjejas dengan pandemik Covid-19.
Begitu pun, Zulkifli mempunyai keyakinan tinggi terhadap rakyat negara ini khususnya umat Islam yang telah menunjukkan kepatuhan tinggi terhadap peraturan normal baharu sejak kelonggaran beribadat di masjid kembali diberikan kerajaan baru-baru ini.

Ujar beliau, pemantauan pihaknya mendapati pematuhan jemaah masjid terhadap SOP digariskan kerajaan amat tinggi iaitu 99.5 peratus. – K! ONLINE


Penyampai Hot FM, Shuk Sahar didakwa curang
Oleh KOSMO!

30 Julai 2020, 4:43 pm
KUALA LUMPUR – Belum reda dengan kontroversi pelakon baharu Alya Iman yang bercinta dengan suami orang, kini nama penyampai radio Hot FM, Shuk Sahar pula menjadi bualan netizen selepas didakwa berlaku curang dengan seorang wanita.
Perkara itu dikongsikan oleh seorang pengguna laman Twitter yang mendedahkan wanita yang dimaksudkan sebagai orang ketiga dalam rumah tangga Shuk dikenali sebagai Fara Salleh.
Namun difahamkan, perlakuan curang Shuk sudah diketahui oleh isterinya Rossalennah Natassyiah Asshaferah dan wanita itu dikatakan pernah berbincang secara baik dengan penggoda suaminya.
Sejurus kontroversi itu bertebaran dalam media sosial, laman Instagram Shuk terus diserang netizen yang rata-ratanya terkejut dengan tindakan lelaki itu.
Bagaimanapun pengacara program realiti I Can See Your Voice itu menutup ruangan komen pada perkongsian terkininya dalam Instagram.
Usaha Kosmo! untuk mendapatkan penjelasan lanjut daripada Shuk juga tidak berhasil apabila dia mematikan telefonnya.

Fara Salleh sebelum ini pernah terlibat dalam kontroversi selepas dipukul bekas kekasihnya iaitu penyanyi kumpulan Hyper Act, Kecik sekitar tahun 2017. – K! ONLINE


51 kompaun ingkar PKPP di Kuala Muda
Oleh KOSMO!

30 Julai 2020, 3:53 pm
Oleh NUR SYAZWANA MANSOR
SUNGAI PETANI – Polis mengeluarkan 51 kompaun atas kesalahan mengingkari prosedur operasi standard (SOP) Perintah Kawalan Pergerakan Pemulihan (PKPP) di daerah Kuala Muda sejak 20 Julai lalu hingga hari ini.
Timbalan Ketua Polis Daerah Kuala Muda, Superintendan Shamsudin Mamat berkata, kompaun dikeluarkan hasil pemeriksaan Op Covid secara harian yang dilakukan ke atas kira-kira 500 hingga 600 kawasan tumpuan awam.
“Kawasan yang terlibat antaranya premis peniagaan, terminal pengangkutan, rumah ibadat, tempat riadah dan tapak pembinaan,” katanya dalam satu kenyataan di sini hari ini.
Kata beliau, seramai 15 pasukan membabitkan 39 pegawai dan anggota Polis Diraja Malaysia (PDRM) dan 18 anggota Angkatan Tentera Malaysia (ATM) bertugas sepanjang tempoh tersebut.
Shamsudin pada masa sama berkata, anggota pemantau akan menjalankan pemeriksaan di tempat penyembelihan dan sekitar kawasan masjid yang telah dikenal pasti sebagai pusat sembelihan dan pengagihan daging korban.

“Kita memohon orang ramai agar mematuhi nasihat dan SOP yang telah dikeluarkan Majlis Keselamatan Negara (MKN) dan Majlis Agama Islam Negeri Kedah berhubung ibadah korban,” ujarnya.-K! ONLINE


Wanita parah ditetak suami
Oleh KOSMO!

30 Julai 2020, 2:53 pm
NURULAZMA SYAFIQAH KHAIRUL AZHAR
JEMPOL –  Seorang wanita parah selepas ditetak suaminya selepas bertengkar dalam kejadian di sebuah rumah di Ladang St Helier, Bahau dekat sini kira-kira pukul 7.40 pagi semalam.
Ketua Polis Daerah Jempol, Superitendan Mohd. Khairiel Mohd. Arif, mangsa berusia 36 tahun yang juga penoreh getah telah cedera di leher dan tangan selepas ditetak menggunakan parang.
Katanya, punca pertengkaran dipercayai selepas mangsa meminta untuk bercerai dengan suaminya itu yang berusia 39 tahun.
“Pada 28 Julai lalu, mangsa dan suspek telah pergi ke Jabatan Pendaftaran Negara (JPN) Bahau untuk mendaftarkan perceraian mereka. Selepas balik ke rumah telah berlaku pertengkaran kerana suspek tidak berpuas hati dengan tindakan mangsa yang mahu bercerai.
“Keesokkan harinya, suspek telah bertengkar dengan mangsa dan menuduh wanita itu mempunyai hubungan dengan lelaki lain. Mangsa menafikan dan suspek terus mengambil sebilah parang pendek yang ada dibelakang rumah dan terus menetak mangsa di bahagian kiri leher,” katanya.

Menurut Mohd. Khairiel lagi, mangsa yang telah berkahwin selama 18 tahun dengan suaminya itu telah ditetak beberapa kali dan menahan tetakan tersebut menggunakan tangan.
Suspek kemudian menolak mangsa sehingga jatuh ke dalam longkang di belakang rumah.
“Kejadian disaksikan anak ketiga mereka yang berusia 11 tahun yang kemudiannya meminta bantuan jiran. Suspek kemudian memberitahu mangsa mahu ke Balai Polis dan membawa bersama parang yang digunakan tersebut,” katanya.
Tambah Mohd. Khairiel, mangsa telah dibawa ke Hospital Tuanku Ampuan Najihah, Kuala Pilah untuk mendapatkan rawatan dan kini berada dalam sedar dan stabil.
“Hasil pemeriksaan pegawai perubatan, mangsa mengalami kecederaan luka tetakan di bahagian leher, tangan kanan dan tangan kiri, patah bahagian lengan kanan dan retak pada tangan kiri,” katanya.
Suspek ditahan bagi membantu siasatan mengikut Seksyen 326 Kanun Keseksaan. K! ONLINE


Jemaah haji patuh penjarakan sosial
Oleh KOSMO!

30 Julai 2020, 2:11 pm
MEKAH – Kerajaan Arab Saudi mewajibkan semua jemaah haji memakai pelitup muka dan mengamalkan penjarakan sosial semasa menunaikan ibadah haji pada tahun ini.
Pengarah Keselamatan Awam Arab Saudi, Khalid bin Qarar Al-Harbi berkata, pihaknya sudah melakukan pemeriksaan suhu badan dan kuarantin wajib terhadap jemaah haji yang tiba di Mekah, hujung minggu lalu.
“Pada musim haji tahun ini, tiada sebarang kebimbangan berhubung soal keselamatan, namun langkah pencegahan perlu diambil bagi melindungi jemaah daripada ancaman bahaya wabak pandemik Covid-19,” katanya.
Selain itu, jemaah dikehendaki menjalani ujian saringan Covid-19 sebelum tiba di Mekah dan akan dikuarantin selepas tamatnya musim haji. Arab Saudi merupakan antara negara dengan kes Covid-19 tertinggi di Asia Barat, mencatat hampir 270,000 kes.
Kementerian Haji Arab Saudi juga menyatakan setiap jemaah dibekalkan dengan kit kemudahan haji termasuk batu untuk ibadah melontar yang telah dinyahkuman, cecair pembasmi kuman, pelitup muka, sejadah dan kain ihram.
Pihak berkuasa turut menutup kawasan di sekeliling Kaabah pada tahun ini dan berkata, jemaah tidak dibenarkan menyentuhnya sebagai satu lagi langkah berjaga-jaga.

Pengamal-pengamal media asing yang lazim membuat liputan haji turut dilarang memasuki Mekah tahun ini.
Petugas kesihatan turut menjalankan proses nyah kuman pada bagasi dan beberapa jemaah diberikan gelang tangan elektronik untuk dipantau pihak berkuasa.
Beberapa kemudahan kesihatan termasuk klinik bergerak dan ambulans disediakan bagi kemudahan jemaah.
Pihak berkuasa Arab Saudi sebelum ini menyatakan hanya 1,000 jemaah yang menetap di negara itu dibenarkan mengerjakan haji. Media tempatan pula melaporkan jumlah sebenar ialah 10,000 jemaah.
Sementara itu, seramai 244 individu ditahan di Dubai, Emiriyiah Arab Bersatu kerana cuba memasuki Tanah Suci tanpa permit semalam, menurut laporan agensi rasmi Saudi Press Agency. – AFP/SPA


PDRM umum 4 pegawai kanan bertukar
30 Julai 2020, 3:07 pm
KUALA LUMPUR – Polis Diraja Malaysia (PDRM) mengumumkan pertukaran jawatan empat orang pegawai kanannya berkuat kuasa 1 September depan.
Ketua Komunikasi Korporat Polis Diraja Malaysia (PDRM) Urusetia Ketua Polis Negara (KPN),Datuk Asmawati Ahmad berkata, Deputi Komisioner Polis (DCP),  Shafien Mamat dilantik sebagai Ketua Polis Kelantan.
Katanya, jawatan Shafien sebagai Ahli Lembaga Pencegahan Jenayah (LPJ), Kementerian Dalam Negeri, Putrajaya akan diisi oleh Senior Asisten Komisioner Datuk Khalil Azlan Chik yang jugak memangku pangkat DCP.
“Turut terlibat dalam pertukaran ini ialah Ketua Polis Daerah Kerian, Perak, Superintendan Omar Bakhtiar Yaacob, beliau dilantik sebagai Ketua Polis Daerah Kuala Kangsar dengan memangku pangkat Asisten Komisioner (ACP).
“Sementara itu, Ketua Cawangan Khas Daerah Bau, Sarawak, Deputi Superintendan (DSP) Damataries Lautin dilantik menyandang jawatan Ketua Polis Daerah Lundu, Sarawak,” katanya dalam satu kenyataan akhbar yang dikeluarkan hari ini. – K! ONLINE


Lima gadis dihukum penjara kerana video TikTok
Oleh KOSMO!

30 Julai 2020, 2:58 pm
KAHERAH – Sebuah mahkamah Mesir menjatuhkan hukuman penjara dua tahun ke atas lima wanita selebriti media sosial atas pertuduhan melanggar tingkah laku awam, menurut satu sumber kehakiman.
Hukuman yang diputusan pada Isnin lalu dikenakan terhadap Haneen Hossam, Mawada al-Adham dan tiga lagi wanita selepas mereka memuat naik rakaman video ke aplikasi TikTok.
“Mahkamah di Kaherah turut mengenakan denda 300,000 pound Mesir (RM79,800) ke atas setiap tertuduh,” menurut sumber sama.
Semua tertuduh boleh membuat rayuan berhubung hukuman tersebut, lapor portal Daily Mail.
Haneen, 20, ditahan pada 21 April lalu selepas memuat naik klip video berdurasi 3 minit, memberitahu seramai 1.3 juta pengikut bahawa gadis boleh ‘buat duit’ dengan bekerja dengannya.
Berdasarkan satu klip video dikongsi ke aplikasi Likee, tertuduh yang juga pelajar di Universiti Kaherah menawarkan peluang kerja dari rumah kepada gadis berusia 18 tahun ke atas.
Mereka boleh raih pendapatan sehingga AS$3,000 (RM12,745) dengan menghasilkan klip video selain berbual dengan orang asing.

Mawada pula ditahan pada Mei lalu kerana berkongsi gambar dan video kurang sopan di media sosial. Dia juga dituduh memuat naik video dengan kandungan sindiran ke TikTok dan Instagram. Gadis ini mempunyai dua juta peminat.
Tiga lagi wanita didakwa kerana membantu mengendalikan akaun media sosial Haneen dan Mawada. – AFP/AGENSI


LPT2 sesak perantau pulang ke kampung
Oleh MOHD AZLI ADLAN

30 Julai 2020, 3:03 pm
KUALA NERUS – Lebuhraya Pantai Timur 2 (LPT2) terutama di Plaza Tol Gemuroh di sini mulai sesak hari ini dengan pengguna Pantai Timur yang pulang untuk menyambut Hari Raya Aidiladha esok.
Pengarah Eksekutif LPT2 Sdn. Bhd., Datuk Azman Ismail berkata, aliran trafik di lebuh raya itu telah menunjukkan peningkatan lebih 70 peratus pada musim perayaan ini.
“Sebanyak 35,000 kenderaan dijangka menggunakan LPT2 pada musim perayaan Hari Raya Aidiladha kali ini pada setiap hari berbanding 13,000 pada hari-hari ini.
“Kita sudah menjangkakan peningkatan tersebut memandangkan ramai perantau akan mengambil kesempatan pulang berhari raya berikutan kebenaran merentas negeri diberikan kerajaan,” katanya dalam satu kenyataan di sini hari ini.
Dalam perkembangan sama, Azman memberitahu, seramai 330 kakitangan telah ditempatkan di lokasi strategik di sepanjang LPT2 seperti plaza tol, kawasan rehat dan rawat serta hentian sebelah untuk membantu melancarkan perjalanan pengguna.
Beliau berkata, pihaknya juga telah menghentikan sementara kerja-kerja penyelenggaraan dan naik taraf sepanjang lebuh raya sehingga Isnin ini bagi mengurangkan kesesakan.

“Pengguna disaran menggunakan cadangan jadual perjalanan yang telah disarankan pihak kami bagi melancarkan pemanduan mereka di LPT2.
“Selain itu, mereka juga boleh menggunakan perkhidmatan pra-pesanan makanan di R&R Perasing, Paka (arah utara) dan Ajil (arah utara) menerusi aplikasi telefon pintar. – K! ONLINE


Gadis 14 tahun pelihara enam ekor ular sawa gergasi di rumah
Oleh KOSMO!

30 Julai 2020, 1:24 pm
JAKARTA – Seorang remaja perempuan menarik perhatian pengguna media sosial kerana memelihara enam ekor ular sawa gergasi di rumahnya, menurut laporan portal berita odditycentral.com semalam.
Chalwa Ismah Kamal, 14, dari Kabupaten Purworejo, Jawa Tengah di Indonesia turut berkongsi koleksi gambar dan klip video semasa bermain ular sawa termasuk mencium serta memeluk reptilia peliharaannya menerusi akaun Instagram dan TikTok.
“Ular-ular ini sebenarnya tidak berbisa dan amat jinak, malah tidak seburuk seperti yang sering digambarkan segelintir pihak,” katanya.
Laman web Lampung77 pula melaporkan, Chalwa mula menjaga kawanan reptilia itu sejak dia berusia empat tahun termasuk memberi makanan tanpa berasa bimbing soal keselamatan dirinya.

Setakat ini, tiada maklumat didedahkan bagaimana gadis muda itu memperoleh semua ular sawa berkenaan.
Rata-rata pengguna media sosial meluahkan rasa bimbang dengan keselamatan Chalwa disebabkan saiz serta jumlah reptilia yang berkongsi tempat tinggal dengannya.

“Ular bersaiz kecil pun sudah kelihatan cukup menakutkan, inikan pula memelihara ular sawa gergasi,” kata seorang pengguna di ruang komen Instagram Chalwa.
Gadis itu mula memuat naik gambar dan video ular sawa peliharaannya di media sosial sejak akhir bulan sebelum tular di internet. – AGENSI


UMNO pilih perkasa Muafakat Nasional
Oleh KOSMO!

30 Julai 2020, 2:05 pm
KUALA LUMPUR – Presiden UMNO, Datuk Seri Ahmad Zahid Hamidi hari ini berkata parti itu membuat keputusan untuk tidak menyertai Perikatan Nasional, sebaliknya akan memperkasakan Muafakat Nasional (MN) bersama-sama dengan Pas dan komponen Barisan Nasional (BN).
UMNO memilih untuk memperkasakan gagasan Muafakat Nasional bersama dengan Pas dan kepimpinan dalam komponen BN’
Beliau berkata, Perdana Menteri, Tan Sri Muhyiddin Yassin dalam pertemuan dengan Ahli-ahli Parlimen BN tengah hari semalam di bangunan Parlimen telah menyatakan hasrat PPBM (Bersatu) untuk menyertai MN.
“Hasrat Bersatu ini akan diperbincangkan dengan pihak Pas untuk diperhalusi,” jelasnya dalam satu kenyataan di Facebooknya hari ini.
Beliau menambah, sokongan kepada Kerajaan Perikatan Nasional hanya berlandaskan sokongan Ahli-ahli Parlimen UMNO dan BN serta ADUN-ADUN dalam pembentukan kerajaan Pusat dan di beberapa negeri tertentu. – K! ONLINE


Tutup R&R jika berlaku kesesakan
Oleh AHMAD SHAHERMAN SHAMSURI

30 Julai 2020, 3:15 pm
KUALA LUMPUR – Pengendali Lebuhraya Utara-Selatan, PLUS Malaysia Berhad (PLUS) akan menutup sementara kawasan rehat dan rawat (R&R) dan hentian sebelah sekiranya berlaku kesesakan sehingga menyukarkan Prosedur Operasi Standard (SOP) penjarakan sosial dilaksanakan.
Ketua Kecemerlangan Operasi PLUS, Mohd Yusuf Abd Aziz berkata, langkah berkenaan terpaksa diambil bagi membendung penularan pandemik Covid-19 serta memastikan keselamatan pengguna lebuhraya ketika perjalanan pulang dan kembali semula ke ibu kota selepas sambutan Aidiladha.
“Setelah mengadakan perbincangan bersama pihak Polis DiRaja Malaysia (PDRM), kami telah membuat keputusan untuk melaksanakan langkah ini demi keselamatan semua pelanggan kami terutamanya bagi mengurangkan risiko penularan Covid-19.
“Kami sama sekali tidak boleh berkompromi terhadap keselamatan semua pegguna dan berharap pengguna dapat memahami mengapa langkah sedemikian diambil,” kata dalam satu kenyataan di sini hari ini.
Mengulas lanjut beliau berkata, kawasan rehat yang ditutup sementara akibat terlalu sesak tersebut akan dibuka secepat mungkin setelah pemantauan dan pemeriksaan mendapati ia selamat digunakan oleh pengguna lebuhraya.
“Kami memohon kerjasama semua pengguna supaya merancang perjalanan dan mengelakkan kawasan rehat yang sesak.

“Mereka juga dinasihatkan supaya menggunakan kemudahan awam seperti tandas dan surau yang turut disediakan di plaza tol sebagai alternatif dan masuk semula ke lebuhraya untuk menyambung perjalanan mereka,” jelasnya.
Menurutnya, pengumuman tentang penutupan sementara kawasan rehat yang berkaitan akan dipaparkan pada papantanda elektronik yang disediakan di lebuhraya termasuk di laman Twitter
PLUSTrafik, aplikasi PLUS dan lain-lain lagi.
“PLUS menjangkakan jumlah kenderaan yang menggunakan Lebuhraya Utara-Selatan akan
melonjak kepada 1.7 juta kenderaan pada setiap hari puncak bersempena dengan cuti perayaan Hari Raya Aidiladha ini.-K! ONLINE


Beri sokongan tapi tidak akan sertai PN
Oleh NUZULSHAM SHAMSUDDIN

30 Julai 2020, 2:26 pm
KUALA LUMPUR – UMNO tetap menyokong kerajaan Pakatan Nasional (PN), namun tidak akan menyertai parti itu sekiranya didaftarkan secara rasmi di bawah Jabatan Pendaftaran Pertubuhan (ROS) untuk menghadapi Pilihan Raya Umum Ke-15 (PRU-15) kelak.
Presiden UMNO, Datuk Seri Dr. Ahmad Zahid Hamidi berkata, sokongan terhadap Tan Sri Muhyiddin Yassin hari ini adalah hanya berlandaskan sokongan ahli Parlimen dan ahli dewan undangan negeri (ADUN) UMNO serta Barisan Nasional (BN) dalam pembentukan kerajaan pusat dan negeri.
“Muhyiddin dalam pertemuan dengan ahli-ahli Parlimen BN tengah hari semalam di bangunan Parlimen telah menyatakan hasrat Bersatu untuk menyertai Muafakat Nasional (MN). Hasrat Bersatu ini akan dibincangkan dengan pihak Pas untuk diperhalusi,” katanya katanya ketika sidang akhbar ringkas di pekarangan Kompleks Mahkamah Kuala Lumpur di sini sebentar tadi.
Katanya, Jawatankuasa Induk MN sebelum ini telah memutuskan untuk UMNO dan Pas memberi keutamaan bagi memperkukuhkan MN.
Sementara itu, ditanya mengenai adakah keputusan yang dibuat berikutan sabitan salah terhadap Datuk Seri Najib Tun Razak pada Selasa lalu, Ahmad Zahid enggan mengulas lanjut mengenai perkara itu sebaliknya menyerahkan kepada pihak media untuk membuat rumusan.
“Terpulang kepada media untuk merumuskannya,”katannya.

Semalam media melaporkan, dakwaan bahawa UMNO mahu keluar daripada Perikatan Nasional (PN), tiada dibincangkan dalam pertemuan tertutup bersama Muhyiddin.
Pengerusi Majlis Ahli Parlimen PN (PNBBC), Datuk Seri Shahidan Kassim, mengesahkan perkara itu tidak dibangkitkan dalam pertemuan tersebut, selain menyifatkannya sebagai dakwaan jahat dan pembohongan pihak tidak bertanggungjawab.
Beliau berkata, pertemuan tertutup itu hanya membincangkan isu memperkukuh gabungan PN dan perihal sidang Dewan Rakyat. – K! ONLINE


200 kg daging habis dalam dua jam
Oleh KOSMO!

30 Julai 2020, 12:35 pm
Oleh NOOR HAYATI MAMAT
HULU TERENGGANU – Ketibaan Hari Raya Aidiladha tahun ini memberikan pengalaman berbeza bagi seorang penjual daging dekat sini apabila 200 kilogram (kg) jualannya habis terjual dalam tempoh kurang dua jam.
Nordin Mat Zin, 42, berkata, senario itu kali pertama dilaluinya sepanjang 15 tahun berniaga kerana kebiasaannya suasana demikian berlaku menjelang sambutan persiapan Hari Raya Aidilfitri sahaja.
“Ramai pelanggan yang sudah beratur menunggu giliran membeli daging lembu yang berharga RM30 sekilogram sewaktu saya sampai ke gerai untuk memulakan operasi pada pukul 7.30 pagi.
“Semua jualan saya termasuk 200 kg daging lembu tempatan dan tulang habis dijual pada pukul 9 pagi. Selalunya hanya 100 kg terjual pada tahun-tahun sebelum ini,” katanya ketika ditemui di Pasar Besar Kuala Berang di sini hari ini.
Nordin berkata, peningkatan jualan sekali ganda itu mungkin disebabkan ramai perantau mengambil peluang pulang ke kampung halaman setelah tidak dibenar untuk melakukannya pada Hari Raya Aidilfitri ekoran Perintah Kawalan Pergerakan (PKP).

Dalam pada itu, beliau menjelaskan sebahagian pelanggannya juga telah membuat tempahan awal untuk membeli daging bagi mengurangkan kesesakan di gerainya.
“Berniaga daging lembu pada tahun ini memberi pengalaman berbeza kepada saya hingga tidak menang tangan. Syukur kepada rezeki Allah kurniakan,” katanya. – K! ONLINE


Lampard punca Werner pilih Chelsea
Oleh KOSMO!

30 Julai 2020, 1:02 pm
LONDON – Penyerang baharu Chelsea, Timo Werner mengakui pengurus The Blues, Frank Lampard menjadi faktor utama dia menyertai pasukan tersebut.
Meskipun mendapat perhatian beberapa buah kelab ternama Eropah, namun penyerang berusia 24 tahun itu lebih tertarik dengan projek Lampard di Stamford Bridge.
Perpindahan pemain antarabangsa Jerman itu ke Chelsea boleh dikatakan mengejutkan memandangkan dia disebut-sebut akan menyertai Liverpool pada awalnya.
“Ya, memang beliau (Lampard) menjadi faktor utama saya menyertai Chelsea. Kami sudah bercakap mengenai sistem permainan termasuk bagaimana peranan saya di kelab ini.
“Beliau merupakan individu yang sangat bagus kerana dia melihat saya bukan hanya sebagai pemain tetapi sahabat. Jadi, saya sangat gembira untuk berada di sini,” kata Werner.
Pada masa sama, dia bertekad untuk meneruskan legasi The Blues yang sentiasa menjadi pasukan pencabar kejuaraan sejak era Petr Cech, John Terry dan Didier Drogba.

“Perpindahan ini ibarat mimpi menjadi nyata kerana Chelsea adalah sebuah pasukan yang sangat besar. Saya mahu menjadi pemain era baharu pasukan ini dan sedia untuk berikan segala-galanya,” ujarnya. – AGENSI


Udang karang biru nyaris kena masak
Oleh KOSMO!

30 Julai 2020, 1:04 pm
OHIO, AMERIKA SYARIKAT – Seekor udang karang berwarna biru yang diberi nama Clawde diselamatkan seorang tukang masak selepas dia enggan memasak hidupan laut itu yang dihantar ke sebuah restoran di bandar Cuyahoga Falls di sini baru-baru ini.
Portal Daily Mail melaporkan, jurucakap Zoo Akron memberitahu, pekerja restoran Red Lobster itu mengetahui spesies udang karang tersebut yang jarang ditemui semasa menerima kiriman bekalan bahan mentah di premis tersebut.
“Kami mendapat tahu tentang Clawde selepas seorang pekerja di restoran itu menghubungi pihak Akuarium Teluk Monterey sebelum merujuk perkara tersebut kepada Zoo Akron.
“Sejurus mendapat maklumat jelas mengenainya, kakitangan zoo kami terus menyediakan tempat tinggal baharu untuk hidupan laut itu,” katanya dalam satu kenyataan.
Udang karang biru hanya boleh ditemui seekor dalam setiap dua juta ekor dan warna pada cangkerang haiwan itu yang terbentuk disebabkan faktor masalah genetik.
Pihak pengurusan zoo itu turut berkongsi gambar Clawde dalam habitat baharu yang ditempatkan di dalam bangunan Komodo Kingdom.

“Clawde sekarang tinggaldalam kediaman baharu di Zoo Akron, sebuah tangki khas yang dinamakan Gua Clawde oleh penjaganya,” tambahnya. – AGENSI


Lingard mahu kembali ke prestasi asal
Oleh KOSMO!

30 Julai 2020, 1:00 pm
MANCHESTER – Pemain tengah Manchester United, Jesse Lingard mendedahkan bahawa dia berdepan tempoh sukar dalam kariernya sepanjang musim ini sehingga menjejaskan keseluruhan aksinya.
Pada perlawanan terakhir kempen musim ini menentang Leicester City Ahad lalu, Lingard berjaya menjaringkan gol kedua ketika United mencatat kemenangan 2-0 sekali gus menjadi gol pertamanya sepanjang 38 perlawanan Liga Perdana Inggeris.
Gol yang dijaringkan Lingard pada minit ke-98 itu menyaksikan United berjaya mengesahkan slot ke saingan Liga Juara-Juara musim depan selepas menamatkan aksi di kedudukan ketiga liga.
“Ia musim yang sangat sukar kerana beberapa sebab. Saya hilang identiti sebagai seorang manusia dan pemain bola sepak tetapi saya tidak pernah berputus asa.
“Saya perlu bekerja lebih keras berbanding sebelum ini. Orang yang berada di sekeliling telah memberikan sumbangan yang terbaik untuk saya kembali ke tempat di mana saya patut berada.
“Saya sedar ramai peminat yang kecewa dengan apa yang telah berlaku tetapi kecintaan terhadap kelab ini dan para peminat tidak pernah pudar,” katanya.

Lingard berjaya meledak gol tunggalnya musim ini ekoran kesilapan yang dilakukan oleh penjaga gol Leicester, Kasper Schmeichel yang gagal melepaskan sepakan sebelum bola tersebut ditampan pemain berusia 27 tahun itu yang mudah menolak masuk ke gawang untuk mengesahkan kemenangan United pada aksi tersebut. – AGENSI


PPK Kuala Langat bantu ringankan beban pengguna
Oleh KOSMO!

30 Julai 2020, 12:42 pm
Oleh ABDUL RAZAK IDRIS
KUALA LANGAT – Pertubuhan Peladang Kawasan (PPK) Kuala Langat menyediakan belian terus dari ladang dalam membantu meringankan beban warga setempat mendapatkan barangan sepanjang Perintah Pergerakan Kawalan (PKP).
Menurut Pengerusi PPK Kuala Langat, Dr.Abdul Razak Khasbullah, program bermula April hingga 31 Ogos depan itu juga dapat membantu para petani memasarkan hasil ladang mereka seterusnya mengurangkan kerugian sepanjang tempoh PKP sebelum ini.
“Lebih 40 jenis hasil tani termasuk sayur-sayuran seperti cili merah, cendawan, kobis, kangkung, labu dipasarkan di program tersebut.
“Sambutan yang diterima daripada masyarakat setempat juga memberansangkan dengan harga ditawarkan berpatutan,” katanya kepada pemberita di Pusat Pengumpulan Hasil Ladang (PPHL) Jalan Waja di Teluk Panglima Garang di sini.
Beliau menambah, program yang berocrak kongsi rezeki itu dilaksanakan empat kali seminggu iaitu pada hari Isnin, Rabu, Jumaat dan Sabtu.

Ujar Abdul Razak, hasil jualan sehari mampu mencecah sehingga RM3,500 hingga RM5,000.
“Selain jualan sayur-sayuran kita turut memasarkan produk Industri Kecil Sederhana (IKS) seperti ikan pekasam, kerepek pisang dan sebagainya.
“Di samping itu, kawalan pelanggan juga dijalankan mengikut prosedur standard operasi (SOP) dalam mengekang penularan pandemik Covid-19,” jelasnya. – K! ONLINE


[VIDEO] DUN Sabah dibubarkan hari ini
Oleh KOSMO!

30 Julai 2020, 12:30 pm
Oleh IVAN AMIRUL
KOTA KINABALU – Dewan Undangan Negeri (DUN) dibubarkan berkuatkuasa hari ini.
Ketua Menteri, Datuk Seri Mohd Shafie Apdal membuat mengumuman berkenaan ketika sidang akhbar khas di Pusat Pentadbiran Negeri Sabah sebentar tadi.
“Pembubaran ini sudah dipersetujui oleh Yang Dipertua Negeri Sabah, Tun Juhar Mahiruddin.
“Saya sudah bertemu dengan Tun pagi ini bagi meminta perkenan untuk pembubaran.
“Atas kuasa Tun mengikut Perlembagaan Sabah, beliau bersetuju mengenainya,” katanya.

Dalam pada itu, Mohd Shafie menyatakan beliau masih sah bergelar Ketua Menteri sehingga pengumuman tarikh hari mengundi.
Beliau menyatakan hari mengundi bakal ditentukan dalam masa 60 hari daripada tarikh pembubaran DUN. – K! ONLINE


30 September sebutan semula kes ubah wang haram, LHDN Rosmah
Oleh NUZULSHAM SHAMSUDDIN

30 Julai 2020, 12:18 pm
KUALA LUMPUR – Mahkamah Tinggi di sini sebentar tadi menetapkan 30 September depan bagi sebutan semula kes pengubahan wang haram dan penyata pendapatan kepada Lembaga  Lembaga Hasil Dalam Negeri (LHDN) yang dihadapi Datin Seri Rosmah Mansor.
Hakim Datuk Mohamed Zaini Mazlan memutuskan demikian selepas pihak pendakwaan dan pembelaan bersetuju dengan tarikh yang baharu itu.
Terdahulu,  peguam Datuk Geethan Ram Vincent yang mewakili Rosmah, memaklumkan kepada mahkamah bahawa anak guamnya sedang menjalani perbicaraan kes rasuah membabitkan projek tenaga solar.
“Berikutan itu, saya mohon mahkamah menetapkan satu tarikh lain untuk untuk sebutan semula dua kes ini,” katanya.
Dalam prosiding itu, pendakwaan yang diwakili Timbalan Pendakwa Raya Poh Yih Tinn, dan Mohd. Farizul Hassan Bakri tidak membantah dengan cadangan tarikh baharu tersebut.
Sebelum ini, mahkamah sama melapangkan perbicaraan dua kes itu bagi memberi laluan kepada perbicaraan kes rasuah Rosmah membabitkan projek tenaga solar sekolah luar bandar di Sarawak.

Mahkamah berpandangan, bahawa keutamaan perlu diberi kepada perbicaraan kes projek solar yang sedang berlangsung terlebih dahulu sehingga selesai.
Pada 4 Oktober lepas, Rosmah mengaku tidak bersalah di Mahkamah Sesyen di sini atas 12 pertuduhan melibatkan diri dalam pengubahan wang haram berjumlah RM7,097,750 dan lima pertuduhan gagal menyerahkan penyata pendapatan kepada LHDN. K! ONLINE


Dua penganggur proses ketum ditahan
Oleh KOSMO!

30 Julai 2020, 12:30 pm
Oleh SITI NUR MAS ERAH AMRAN
SEBERANG PERAI – Dua lelaki yang dipercayai melakukan kegiatan memproses air ketum ditahan polis dalam serbuan berasingan di Kampung Setol, Kepala Batas di sini semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, suspek yang ditahan dalam serbuan kira-kira pukul 2 petang itu adalah berusia 59 dan 34 tahun.
“Hasil pemeriksaan, polis merampas 7.5 liter air ketum, 5 kilogram daun ketum dan peralatan dipercayai untuk memasak air ketum.
“Nilai keseluruhan rampasan adalah bernilai kira-kira RM300 dan kita percaya air ketum berkenaan adalah untuk pasaran sekitar kampung itu,” katanya kepada pemberita di sini hari ini.
Menurut Noorzainy, hasil ujian saringn awal air kencing ke atas kedua-dua penganggur itu didapati negatif dan mereka direman selama empat hari sehingga Ahad depan bagi membantu siasatan.

Kes disiasat mengikut Seksyen 30(3) Akta Racun 1952. – K! ONLINE


Inter buru gelaran naib juara Serie A
Oleh KOSMO!

30 Julai 2020, 1:05 pm
MILAN – Jurulatih Inter Milan, Antonio Conte menganggap tekanan yang diberikan Atalanta bagi merebut tempat kedua saingan Serie A sebagai sesuatu yang positif.
Pada perlawanan yang berlangsung awal pagi semalam di San Siro, Inter terus menghidupkan peluang untuk menamatkan saingan musim ini sebagai naib juara selepas menang 2-0 ke atas Napoli.
Meskipun Napoli dilihat lebih banyak menguasai perlawanan, namun Inter berjaya melakar kemenangan menerusi jaringan yang dilakukan Danilo D’Ambrosio dan Lautaro Martinez.
“Kami menentang Napoli yang dianggap sebagai sebuah pasukan kuat, satu-satunya pasukan yang sentiasa memberi saingan kepada Juventus serta dibarisi pemain-pemain terbaik.
“Inter berhak diberikan pujian atas kemenangan hari ini (semalam). Bagaimanapun, tugas kami belum selesai kerana Atalanta juga menang ke atas Parma,” kata Conte.
Justeru, Inter menggalas misi penting pada perlawanan terakhir Serie A Ahad ini apabila berdepan Atalanta bagi aksi penentuan naib juara liga.

“Walaupun ia hanyalah penentuan tempat kedua tetapi saya anggap ia perlawanan yang sangat penting. Semua pemain perlu membiasakan diri dengan tekanan seperti ini,” ujarnya. – AGENSI


AADK Selangor pantau pemandu tiga terminal bas
Oleh KOSMO!

30 Julai 2020, 12:48 pm
MOHAMAD NAUFAL BIN MOHAMAD IDRIS
SHAH ALAM- Semua pemandu bas terutama di tiga buah terminal di negeri ini akan disaring ujian air kencing bagi memastikan bebas daripada penyalahgunaan dadah sepanjang musim cuti Aidiladha ini.
Tiga terminal bas itu di Seksyen 17, Shah Alam, Kajang dan Klang Sentral.
Pengarah Agensi Antidadah Kebangsaan (AADK) Selangor, Dr. Nazira Sadiron berkata, operasi kerjasama Jabatan Pengangkutan Jalan (JPJ) itu dilaksanakan selama empat hari iaitu semalam dan hari ini serta 4 dan 5 Ogos depan.
Katanya, seramai 48 anggota AADK dan 180 anggota JPJ yang akan terlibat dalam operasi tersebut.
“Malam ini, seramai 54 pemandu telah diperiksa dan kesemuanya didapati negatif ujian dadah.

“Kita mengambil berat akan ujian ini bagi memastikan pemandu berada dalam keadaan terbaik seterusnya mampu mengurangkan kemalangan jalan raya,” katanya ketika ditemui dalam operasi di Terminal Bas Seksyen 17 di sini malam tadi.
Sementara itu, Ketua Bahagian Penguatkuasa JPJ Selangor, Mohamad Hafiz Usman menegaskan rondaan akan dilakukan di lebuh raya utama seluruh negeri berserta pemeriksaan rambang terhadap bas ekspres. – K! ONLINE


Dua ekor gajah berkeliaran di Simpang Perani
Oleh KOSMO!

31 Julai 2020, 9:41 pm
KOTA TINGGI – Pengguna jalan raya di laluan Jalan Johor Bahru-Mersing terkejut dengan kemunculan dua ekor gajah liar di Kilometer 52 berhampiran Simpang Perani, Mawai dekat sini sebentar tadi.
Dalam kejadian pada pukul 8.40 malam itu, laluan kedua-dua arah berlaku sedikit kesesakan apabila pengguna jalan raya memberhentikan kenderaan mereka untuk melihat dan merakam gambar serta video ‘aksi’ dua mamalia berkenaan.
Menerusi video berdurasi 26 saat yang dikirimkan pengguna menunjukkan seekor gajah dewasa sedang berada di deretan kedai buah-buahan.
Manakala seekor lagi sedang berjalan memasuki semak di laluan berkenaan.
Pada Isnin lalu, Kosmo! Digital pernah
melaporkan seorang pengawal keselamatan, Misran Tukijoh, 56 maut Isnin lalu akibat diserang gajah liar dalam kejadian di tapak lombong pasir di Batu 6, Simpang Perani, Mawai.
Lokasi kejadian itu tidak jauh daripada tempat kejadian itu kira-kira 500 meter.

Sementara itu, Pengarah Jabatan Perlindungan Hidupan Liar dan Taman Negara (Perhilitan), Salman Saaban menasihatkan orang ramai supaya berhati-hati ketika melalui laluan berkenaan.
Katanya, pengguna juga dinasihatkan supaya menjauhi atau tidak memberhentikan kenderaan untuk mengambil gambar atau video kerana bimbang diserang gajah berkenaan.-K! ONLINE


Amy Kwan bersara umur 25 tahun
Oleh MUHAMMAD ZUHAILY BADLISHAH

31 Julai 2020, 8:11 pm
KUALA LUMPUR – Olahragawati Kebangsaan 2018, Amy Kwan Dict Weng mengumumkan persaraannya sebagai gimnas kebangsaan selepas 21 tahun menceburkan diri dalam sukan gimnastik artistik.
Pengumuman itu dibuat Amy Kwan, 25, menerusi satu kenyataan yang dimuat naik dalam laman sosial Facebook peribadinya sebentar tadi.
“Saya akan beralih ke episod baharu dalam kehidupan saya selepas 21 tahun sebagai atlet gimnastik artistik.
“Air mata, darah, kecederaan, pembedahan dan terlalu banyak detik yang hampir memaksa untuk berputus asa tetapi segala kesulitan ini telah menguatkan saya untuk sampai ke tahap ini.
“Saya minta maaf kalau mengecewakan anda semua kerana bersara pada usia muda. Ini bukan perancangan saya tetapi mungkin ada hikmah di sebalik semua ini,” katanya.
Amy Kwan pernah menjuarai satu pingat emas, satu perak dan dua gangsa pada Sukan Komanwel 2018 di Gold Coast, Australia.

Atlet dari Selangor itu turut memberi bayangan akan beralih ke bidang kejurulatihan pula selepas ini.
“Jangan bersedih, saya masih lagi melibatkan diri dalam sukan ini. Sekarang masanya untuk saya mencurahkan ilmu kepada generasi seterusnya,” jelas pemenang dua pingat emas Sukan SEA Kuala Lumpur 2017 itu. – K! ONLINE


Polis buka kertas siasatan kes pukul pengawal
Oleh AHMAD SHAHERMAN SHAMSURI

31 Julai 2020, 8:53 pm
KUALA LUMPUR – Polis telah membuka satu kertas siasatan berhubung kejadian seorang pengawal keselamatan warga asing dipukul dengan sebatang kayu oleh seorang lelaki di sebuah tempat letak kenderaan yang tular di laman sosial sejak pagi tadi.
Ketua Polis Daerah Wangsa Maju, Superintendan Rajab Ahad Ismail berkata, hasil siasatan pihaknya mendapati kejadian tersebut berlaku di sebuah bangunan kondominium yang terletak di Jalan Madrasah, Wangsa Maju.
“Kejadian dipercayai melibatkan suspek warga Pakistan dan mangsa warga Nepal yang bekerja sebagai pengawal keselamatan di bangunan tersebut.
“Sehingga kini tiada sebarang laporan polis diterima dari mangsa berkenaan kejadian,”katanya dalam satu kenyataan di sini hari ini.
Bagaimanapun katanya, satu kertas siasatan di bawah Seksyen 324 Kanun Keseksaan telah dibuka bagi menyiasat punca dan kejadian itu berlaku dan menyeru pihak yang terlibat supaya segera tampil untuk membantu siasatan.
Justeru katanya, orang ramai yang mempunyai sebarang maklumat berkenaan kejadian ini diminta untuk menyalurkannya dengan cara menghubungi pegawai penyiasat, Inspektor Shahrul Azzuan Sharom di talian 016-2014334 atau pegawai penyiasat kanan, Deputi Superintendan Stephen Ganeson di talian 016-376 7390.

“Selain itu maklumat juga boleh disalurkan menerusi hotline Polis Kuala Lumpur di talian 03-2115 9999 atau mana-mana balai polis berhampiran,”jelasnya.
Terdahulu, Kedutaan Nepal menerusi laman Facebooknya memaklumkan pihaknya telah membuat laporan polis berhubung penyebaran rakaman video terbabit.
Menerusi rakaman video berdurasi 44 saat itu memaparkan lelaki berbadan gempal mula menyerang mangsa menggunakan sebatang cotar berwarna hitam pada beberapa bahagian badan.
Difahamkan video itu dirakam pada 7 Julai lalu.
Bagaimanapun, pengawal keselamatan lengkap beruniform itu kelihatan tidak melawan dan hanya membiarkan dirinya dipukul lelaki berkenaan.
Selain memukul dengan cotar, lelaki berkenaan dilihat memukul dan menampar muka pengawal itu dengan tangannya.-K! ONLINE


Masjid dan surau Terengganu dibenar laku aktiviti keagamaan
Oleh MOHD AZLI ADLAN

31 Julai 2020, 7:05 pm
KUALA TERENGGANU – Semua masjid dan surau di seluruh Terengganu dibenarkan untuk melaksanakan semula aktiviti keagaman dan kemasyarakatan berkuat kuasa esok.
Yang Dipertua Majlis Agama Islam dan Adat Melayu Terengganu (Maidam), Datuk Osman Muda berkata, keizinan tersebut telah menerima perkenan Sultan Terengganu, Sultan Zainal Abidin.
“Kebenaran itu termasuk penyampaian kuliah agama di masjid dan surau terlibat oleh penceramah bertauliah yang dilantik Maidam.
“Begitu pun, semua aktiviti keagamaan dan kemasyarakatan masih tertakluk dengan prosedur operasi standard (SOP) yang telah digariskan Kementerian Kesihatan,” katanya dalam satu kenyataan di sini hari ini.
Osman berkata, jawatankuasa masjid dan surau bertanggungjawab untuk melakukan pemantauan pematuhan SOP berkenaan termasuk pemakaian pelitup muka yang mula diwajibkan esok.
Sebelum ini, semua masjid dan surau di seluruh negara termasuk Terengganu ditutup berikut pelaksanaan Perintah Kawalan Pergerakan (PKP) pada 18 Julai lalu.

Begitupun kelonggaran mula diberikan secara berperingkat bermula dengan keizinan menunaikan solat Jumaat dan solat fardu berjemaah selepas penularan Covid-19 semakin terkawal baru-baru ini. – K! ONLINE
habis


Ibu tanam anak selepas bersalin
Oleh KOSMO!

31 Julai 2020, 6:19 pm
KOTA BHARU – Seorang wanita sanggup menanam bayi lelakinya untuk menyembunyikan kelahiran anak luar nikah itu di kawasan semak berhampiran kebun pisang di Kampung Bunut Payung di sini.
Bagaimanapun, tembelang wanita berusia 21 tahun yang masih bujang itu pecah apabila penduduk kampung menemui mayat bayi itu yang baru dilahirkan yang dibungkus di dalam plastik sampah hitam kira-kira pukul 5.30 petang semalam.
Ketua Polis Daerah Kota Bharu, Asisten Komisioner Abdul Rahim Daud berkata, selepas siasatan dijalankan, polis berjaya menahan seorang wanita berusia 21 tahun dipercayai ibu bayi tersebut di sekitar Kota Bharu.
Jelasnya, berdasarkan pengakuan lisan, suspek mengaku melahirkan bayi itu bersendirian di dalam bilik tidur di rumahnya pagi semalam.
“Semasa dilahirkan, wanita itu mengatakan bahawa bayi itu sudah tidak bergerak sebelum dia bertindak menanam anaknya tidak jauh dari rumah.
“Siasatan mendapati, penduduk kampung menemui mayat bayi itu sebelum memeriksa dan menggali tanah. Mereka menjumpai satu bungkusan plastik sampah hitam yang di dalamnya terdapat bungkusan kain batik,” katanya ketika dihubungi Kosmo! sebentar tadi.

Menurut Abdul Rahim, berdasarkan siasatan, penduduk kampung menjumpai mayat bayi lelaki itu yang masih bertali pusat dan sempurna sifatnya.
Katanya, susulan penemuan mayat itu, penduduk kampung bertindak menghubungi Balai Polis Kota Bharu untuk memaklumkan perkara tersebut.
“Jabatan Forensik Ibu Pejabat Polis Kontinjen (IPK) Kelantan telah bergegas ke lokasi untuk menjalankan siasatan.
“Siasatan mendapati, lubang yang gali berukuran 60 sentimeter dengan kedalaman 30 sentimeter, katanya.
Abdul Rahim berkata, kes disiasat mengikut Seksyen 318 Kanun Keseksaan kerana menyembunyikan kelahiran dengan membuang mayat yang boleh dihukum penjara maksimum dua tahun atau denda atau kedua-duanya. – K! ONLINE


KKM nafi kesahihan SOP PKPP
Oleh MOHD RIDZAUDDIN ROSLAN

31 Julai 2020, 10:14 pm
KUALA LUMPUR- Kementerian Kesihatan Malaysia (KKM) menafikan kesahihan pemakluman maklumat bertajuk ‘Mohon dapat melaksanakan SOP PKPP’ atau dikenali sebagai Perintah Kawalan Pergerakan Keluarga yang tular di media sosial.
Menerusi satu kenyataan yang dikeluarkan Kementerian Komunikasi dan Multimedia Malaysia memaklumkan, SOP PKPP yang melibatkan lapan SOP termasuk beberapa saranan berkaitan Covid-19 adalah palsu.
“KKM menyarankan orang ramai agar berhenti menyebarkan kenyataan palsu tersebut,” katanya di sini tadi. – K! ONLINE


SPRM siasat dakwaan ADUN ditawar wang, jawatan
Oleh KOSMO!

31 Julai 2020, 10:41 pm
Oleh IVAN AMIRUL
KOTA KINABALU – Suruhanjaya Pencegahan Rasuah Malaysia (SPRM) akan menjalankan siasatan ke atas beberapa laporan berhubung  wujudnya unsur rasuah berikutan pergolakan politik yang berlaku di negeri ini pada Rabu lalu.
Pengarah SPRM Sabah, S. Karunanithy berkata, pihaknya sudah berhubung dengan Ahli Dewan Undangan Negeri (ADUN) yang dipercayai terbabit untuk membantu siasatan.
“Hasil soal siasat, mereka (ADUN) enggan membuat laporan kepada SPRM dengan alasan tiada sebarang transaksi berlaku.
“SPRM Sabah bagaimanapun akan meneruskan siasatan dan bersedia menerima aduan serta maklumat berkaitan pihak yang terlibat,” katanya dalam satu kenyataan hari ini.
Karunanithy berkata, laporan media mendakwa beberapa ADUN Sabah ditawarkan wang dan jawatan sebagai habuan mereka melompat parti. – K! ONLINE


Semua masjid, surau di SPU patuh SOP
Oleh MOHD SYALMIZI HAMID

31 Julai 2020, 5:57 pm
SEBERANG PERAI – Kesemua surau dan masjid di daerah Seberang Perai Utara (SPU) yang menjalankan solat sunat Aidiladha dan ibadat korban pada hari ini didapati mematuhi prosedur operasi standard (SOP).
Ketua Polis Daerah SPU, Asisten Komisioner Noorzainy Mohd. Noor berkata, sebanyak 16 pasukan dengan 35 keanggotaan dengan bantuan Angkatan Tentera Malaysia (ATM) terlibat membuat pemantauan pematuhan SOP selain 18 pasukan dengan 61 keanggotaan membuat pemantauan penjarakan sosial.
“Sebanyak 35 masjid dan surau melakukan solat sunat Aidiladha serta sembilan buah masjid dan surau menjalankan ibadah korban.
“Dalam pemantauan kami melibatkan keanggotaan 55 orang, didapati kesemua masjid dan surau mematuhi SOP,” katanya kepada pemberita di sini hari ini. – K! ONLINE